Gaur lanuzteak EAEko Udal eta Foru administrazioko erakunde guztietan | Usurbildarrak aurrera\n← Usurbildarrek babesa adierazi diote ostiralean bikote ohiak erasotu zuen emakumeari\nMartxoaren 2an Udarregi Ikastolaren 50. urtemugako abestiaren entsegua →\nGaur lanuzteak EAEko Udal eta Foru administrazioko erakunde guztietan\nPosted on 2018/02/28 | Utzi iruzkina\nGaurko, otsailak 28, ELA eta LAB sindikatuek lau orduko lan uztea deitua dute enplegu eta lan-baldintzen defentsan eta zerbitzu publikoak indartzea galdegiteko. Greba Araba, Bizkaia eta Gipuzkoako udal eta foru aldundietan egingo da. 30.000 langile deituak daude gaurko lan uztera. Usurbilgo Udaleko langileek astelehenean eginiko batzarrean deialdiarekin bat egitea erabaki zuten. Lau orduko lan uztea 11:00etatik 15:00etara izango da. Usurbilgo Udalak premiazko tramiteak eta zerbitzuak bakarrik egingo direla adierazi du.\nELA eta LAB-en oharra\nHona, urtarrilaren 31ko datarekin, ELA eta LAB sindikatuek kaleratutako oharra, bere osotasunean:\n“Pasa den abenduan iragarri genuen bezala, sektore honetan azken urteotan lanpostu asko galdu dira, egin diren kontratuak behin-behinekoak dira, zerbitzu asko pribatizatu dira hauen kalitatea eta langileen baldintzak nabarmenki okertu direlarik eta eroste ahalmen handia galdu dugu langileok. Horrela, EUDELek berak onartzen duenez, behin-behinekotasunak %36a gainditzen du, eta langileok ikusi dugu nola gure eroste-ahalmena %10 baino gehiago murriztu den.\nPasa den abenduan bertan egin genituen mobilizazioak Elkargoko hiru Aldundien aurrean. Tamalez, gauzak ez dira aldatu. Alderdiek ez diete erantzunik eman gure aldarrikapenei, ez dute esan EUDELek duen jarrerarekin bat datozen edo kudeatzen dituzten erakundeetan Udalhitz hitzarmena betetzeko asmorik duten. Horrela, ulertu behar dugu isiltasun horrek adostasuna erakusten duela eta langileok berdin segituko dugula.\nEgoera honen aurrean, eta abenduan aurreratzen genuen bezala, erabaki dugu mobilizazioekin jarraitzea eta, gainera horien maila igotzea: hala, hurrengo otsailaren 28an lanuzteak eginen ditugu EAEko udal eta foru sektoreko erakunde guztietan. Hain zuzen ere, 4 orduko lanuztea egingo dugu (11etatik 15ak arte, goizeko txandan; eta 15etatik 19ak arte, arratsaldekoan). Egun horretan bertan mobilizazioak eginen ditugu hiru hiriburuetan eta zenbait eskualdetako buruetan.\nAldarrikapenak, iragarri bezala, hurrengoak dira:\nZerbitzu publikoak garatu. Ematen ditugun zerbitzu publikoak defendatu eta garatu, pribatizazioak geldituz. Pribatizaturiko zerbitzuetan langileen lan baldintzak duindu eta klausula sozialak landu.\nEnplegu Publikoaren alde: Suntsitutako enplegua berreskuratu eta behin-behinekotasun tasak %6ra jaitsi, akordioak betez. Lanpostuak egonkortu eta sortu. Eta betetzeko Langile batzordeen gehiengoarekin adostutako LEPak deitu.\nNegoziazio kolektiboaren eskubidea berreskuratu: Galdutako eskubideak eta eros-ahalmena berreskuratu.\nEta berauek lortzeko dei egin nahi diegu langile guztiei 28an LANUZTEAN eta mobilizazioetan parte hartzeko, bakarrik mobilizazioen bidez lortuko baitugu egoerari buelta ematea.\nKALITATEZKO ZERBITZU PUBLIKOEN ALDE, ENPLEGU PUBLIKOAREN ALDE ETA GURE ESKUBIDEAK BERRESKURATZEAREN ALDE“.\nELA eta LAB sindikatuen oharrak (PDF)


Galdamesko Udala - Inauterietako argazki lehiaketa\nLehiaketan parte hartu ahal izateko, mozorrotuta egon beharko da, eta erabilitako olioa birziklatzeko birziklontzi laranja agertu beharko da argazkian bertan.\nRafrinor enpresa bizkaitarrak erabilitako olioak kudeatzen ditu, eta lehiaketa dibertigarria proposatzen du aurtengo aratusteetarako. Ekimen horretan, Bizkaiko eta Arabako 84 udalerritako biztanleek parte hartu ahal izango dute, Urtuellan kokatutako konpainiak lurralde horietan ematen duelako zerbitzua.\nEkimena, gainera, Facebookeko profilaren bidez garatuko da. Bertan parte hartzeko baldintza nagusiak kontuan hartuta, ezinbestekoa izango da mozorrotuta egotea eta ahalik eta elkarreragin originalena edukitzea birziklontzi laranjarekin. Lehiaketako parte-hartzaile bakoitzak bere argazkia igo ahal izango du sare sozialera, eta botoak jasotzen hasiko da.\nArgazkiak igotzeko epea bihar, otsailak 8, hasi eta otsailaren 24an amaituko da. Bestetik, euren argazki gogokoenei botoa eman nahi dieten guztiek martxoaren 10era arte egin ahal izango dute, egun horretan lehiaketa itxi eta sariak banatuko direlako.\nNekatur, Euskadiko Nekazalturismo eta Landetxeen Elkartea, lehiaketaren babeslea izango da. Elkarteari esker, boto gehien lortu dituen argazkiari eta bozketa-prozesuetako parte-hartzaileetako bati eman ahal izango zaie sari bana: gosaridun 2 gau Nekaturrera atxikitako ostatuetako batean. www.nekatur.net web orrian, euskal geografian zehar barreiatutako higiezin horiek guztiak daude ikusgai.\nEkintza honek etxean erabilitako landare-olioaren birziklapena sustatzea dauka helburu nagusi. Enpresa kudeatzaileak dituen datuak kontuan hartuz gero eta etxeko kontsumoarekin erkatuz gero, argi eta garbi dago hondakin horren kopuru handia hustubideetara joaten dela, harraskatik edo komunetik behera botatzen delako. Gure sentsibilitatea suspertzeko moduko daturen bat ematearren, litro bat oliok 1.000 litro ur kutsatzen dituela esan beharra dago.\nGaur egun, birziklontzi laranja oso-oso ezezaguna da herritar askorentzat. Beraz, ekimen honen bitartez, merezitako protagonismoa emango diogu, eta sarriagotan erabiltzen hasiko gara.


ULMA Fatxadak kanpoaldeko produktu hoberenaren saria jaso du - ULMA Architectural Solutions\nULMA> Albisteak> ULMA Architectural Solutions> ULMA Fatxadak kanpoaldeko produktu hoberenaren saria jaso du Irlandako ARCHEXPO azokan\nULMA Architectural Solutionsek Fatxada Aireztatuko bere panelak aurkeztu ditu Irlandan, herrialdean bere banatzaile berria den Elementalekin batera.\nUrriaren 6an eta 7an Irlandako hiriburuan erakusketa bat egin zen non arkitektoak eta eraikuntzako materialaren hornitzaileak urtero elkartzen diren. Jardunaldia arrakastatsua izaten da guztiz eta azken lau urtean bere edukiera bikoiztu du.\nBertan hartu du parte Elementalek, Irlandan ULMA Architectural Solutionsen banatzaile ofizial berriak, eta ezagutzera eman ditu hormigoi polimerozko Fatxada Aireztatuaren soluzioak. Halaber, jardunaldian bildutako arkitektoek emandako saria jaso dute. Hasiera bikain horrekin, elkarrekin lanean jarraitzea espero dute fatxadetarako soluziorik hoberenaemateko.


Urduña Hiria Herri Krosaren XIV. edizioak ibilbide aldaketa ekarriko du - Aiaraldea.eus\nUrduña Hiria Herri Krosaren XIV. edizioak ibilbide aldaketa ekarriko du\nErredakzioa 2018-09-20 11:51 Kirola Urduña\nUrduñako herrigunean zenbait obra egiten ari da udala eta, lehenengo aldiz, krosaren antolatzaileek ibilbidea aldatu dute. Irailaren 30ean izango da hitzordua eta berritasun gehiago prestatu dituzte.\nDozenaka kirolari paralinpikok parte hartzen dute lasterketan. / Arando Korrikakalari Taldea | Ikusi handiago | Argazki originala\nUrduña Hiria Herri Krosa probaren antolakuntzako azken txanpan dago Arando Korrikalari Taldea. Aurten XIV. edizioa egingo dute eta, herrigunean abiatu dituzten lanen ondorioz, ibilbidea aldatuko dute.\nHala ere, lasterketaren muina ez da oso ezberdina izango; 10 kilometro inguru bete beharko dira eta horretarako Urduñako erdigunea 3 edo 4 aldiz zeharkatu beharko da. Arbietora eta Gamara ere joko dute lasterkariek.\nAdin guztietako 800 parte-hartzaile\nYolanda Remirez de Ganuza Arando taldeko kideak iragarri du 800 lasterkari espero dituztela. Hasteko, 320 helduk, 35 paralinpikok, 180 "minitxikik" eta 300 "txikik" eman dute izena eta oraindik epea ez da amaitu. Berez, Internet bidez edo Bilboko Bikila dendan egin daiteke, eta baita egunean bertan ere, proba hasi baino lehen. Hilaren 26an eta 27an Alondegian egiteko parada emango dute.\nYolandak nabarmendu du partaidetzaren aldetik kopuruak mantentzen direla, baina azken aldian herriko jende gehiago animatzen dela. Halaber, uste du emakumeen parte hartzea sustatu behar dela gehiago: "gutxik ematen dute izena".\nAntolatzaileek nabarmendu dute eurentzat bereziki hunkigarria dela kirolari paralinpikoen parte hartzea. Bereziki, La Muerako erabiltzaileek eta Javier Conde Klubeko lasterkariek ematen dute izena.\nParalinpikoak ez ezik, helduak, "minitxikiak" eta "txikiak" ere lehiatzen dira Urduñan. Kategoria bakoitzaren ibilbideak berezko ezaugarriak ditu eta txikiena oso motza da.\nYolanda Remirez de Ganuzak azaldu du horri esker familia hitzordua dela Herri Krosa, kide guztiek maiz korrika egiten baitute.\nLasterketen ordenari dagokienez, helduak hasiko dira eta. Ondoren aterako dira paralinpikoak, gero "txikiak" (2003 eta 2009 urte bitartean jaioak) eta, azkenik, "minitxikiak" (2010ean edo geroago jaioak).\nAurtengo berritasuna izango da txipa erabiliko dutela lasterkarien denborak kontrolatzeko. "Orain arte eskuz egin dugu dena, baina etorkizunean baliabide elektronikoak baliatu nahi ditugu, lan gutxiago eskatzen baitute. Hori dela medio, inskripzioak 7 euro balioko du helduentzat eta paralinpikoentzat, iaz baino euro bat gehiago. "Umeek euro bakarra ordainduko dute" argitu du Remirez de Ganuzak.\n7 antolatzaile eta hainbat boluntario\nArando Korrikalari Taldeko 7 kidek hartzen dute bere gain krosaren antolakuntza: baimenak eskatzea, inskripzioak kudeatzea... baina egunean bertan urduñar ugarik laguntzen dute dena ondo atera dadin.\nYolanda Remirez de Ganuzak nabarmendu du oso eskertzekoa dela lasterketaren hurrengo egunetan jasotzen dituzten mezuak, askok zoriontzen baitituzte egindako lanagatik.\nKorrikalari mordoa batu zituen Arandoren "Urduña Hiria Herri Krosak" (62 argazki)


Osasun langileek «konfinamendu osora» deitu dute | Gizartea | Berria\nOsasun langileek «konfinamendu osora» deitu dute\nOsakidetzako mila langile inguruk eskari bat sinatu dute «funtsezkoa» ez den jarduera oro eteteko. Espainiako Kongresuak alarma egoera bi astez luzatzea onartu du\nOsasun arloko langile bat, paziente bat erietxera sartzen, Iruñean. IDOIA ZABALETA / FOKU Tamaina handiagoan ikusi\nEtzi dira bi aste Espainiako Gobernuak alarma egoera ezarri eta herritarren mugimendu askatasuna mugatu zuela, eta azken egunetan areagotu egin da konfinamenduaren baldintzei buruzko eztabaida. Testuinguru horretan, Osakidetzako mila langile inguruk «erabateko konfina- mendua» ezartzeko eskatu dute: «Eusko Jaurlaritzari eskatzen diogu eskura dituen neurri guztiak hartzeko gure lurralde osoan funtsezkoa ez den jarduera oro bertan behera utzi eta herritarren erabateko konfinamendua lortzeko, modu urgente batean, berandu baino lehen».\nOsasun arloko beharginek sinadura bilketa bat abiatu dute, eta jada mila profesionalek baino gehiagok eman diote atxikimendua, eta gehiago biltzeko lanean ari dira. Izenpetutako dokumentuan, «arazoaren oinarrira» jotzea galdegin dute, kutsatzeak eta koronabirusaren hedapena eragozteko: «Badakigu garai zailak bizi ditugula eta oso kontziente gara horretaz, baina garai zailek askotan erabaki zailak eskatzen dituzte». Gogorarazi dute zenbait herrialdek jada hartu dutela erabateko konfinamendua ezartzeko erabakia: «Ekonomia garrantzitsua da, baina are gehiago pertsonen bizitzak».\nEspainiako Gobernuko Ministroen Kontseiluak herenegun onartu zuen alarma egoera beste bi astez luzatzeko dekretua, eta arauari atzo eman zion oniritzia Espainiako Kongresuak. EH Bildu abstenitu egin zen. Mertxe Aizpurua indar subiranistako diputatuak Espainiako Gobernuari eskatu dio «funtsezkoak ez diren jarduera ekonomiko guztiak» eteteko, «ezinbesteko zerbitzuak aurrera eramateko beharrezkoak diren jarduera lagungarriak salbuetsita». Hala egin ez zuenez, abstentziora jo zuen EH Bilduk.\nEAJk, ordea, babestu egin du alarma egoeraren luzapena, iritzita bakartze neurriek indarrean jarraitu behar dutela. Aitor Esteban diputatu jeltzalea elkarrizketatu zuten SER irrati katean, eta, esan zuenez, eutsi egin behar zaie osasun segurtasuna bermatu dezaketen «ekoizpen industrial, ekonomiko eta abarrei» ere: «Saiatu beharra dago». «Bestela, dena erabat ixtera iristen bagara, oso zaila izango da aurrera egitea. Gaur egun, merkatuetan lehiatzen jarraitzen da, eta baliteke zenbait enpresak ikustea beste batzuek ordezkatu dituztela eta, ondoren, lanpostu asko galtzea», erantsi du Estebanek.\nSanchezek martxoaren 14an eman zuen alarma egoera arautzeko dekretua. Bi asterako zen, hala agintzen baitu Espainiako Konstituzioak, baina joan den igandean iragarri zuen hori beste bi astez luzatzeko asmoa; apirilaren 11ra arte, beraz. Horren harira, Fernando Grande-Marlaska Barne ministroak «energia, ardura eta indarra» izateko eskatu die herritarrei, datu «txarrak» iritsiko direlako datozen egunetan. Hala ere, astearen amaierarako bilakaera aldatzea espero du.\nGrande-Marlaskak adierazi du espero dutela konfinamenduari lotutako «neurrietako batzuk» arindu ahal izatea apirilaren 12tik aurrera. Ordurako, alarma egoerak etenda beharko luke, eta, hortaz, soilik neurrietako batzuk arintzeko asmoa badu, pentsa liteke alarma egoera apirilaren 12tik harago luza litekeela.\nIpar Euskal Herrian, oraingoz martxoaren 31ra arte iraungo du mugimendu askatasunaren mugatzeak, baina litekeena da hori luzatzea. Atzo, Frantziako Kontseilu Zientifikoak adierazi zuen «ezinbestekoa» dela konfinamenduari eustea, eta proposatu zuen sei astera luzatzea. Iritzi hori eskuan, Emmanuel Macron presidenteari dagokio orain erabaki bat hartzea. Erabakia, ordea, «datozen egunetan» hartuko du, Sibeth Ndiaye gobernuko bozeramailearen esanetan: «Konfinamenduak beharrezko denbora guztia iraungo du».\nEpe luzeagoko jokaleku bat aztertzen ari da Kataluniako Generalitatea ere; baliteke konfinamendua ekainera arte luzatzea. Osasun Departamentuak landutako agiri bat argitaratu du Vilaweb atariak, eta, lan horren arabera, baliteke apirilaren bukaera aldera iristea gailurrera koronabirusak kutsatutako pertsonen kurba. Egunak zehazten ditu; oraingo bilakaera eta azkeneko datuak aintzat hartuta, apirilaren 24 eta 28 artean gerta liteke hori. Datuak plazaratu eta gero, datu horien inguruan galdetu diote Quim Torra presidenteari, eta hark baieztatu egin ditu.\nGeneralitatearen agiriaz galdetuta, Aurelio Barrikarte Nafarroako Lan eta Osasun Publikoko Institututuko gaixotasun kutsakorren ataleko buruak esan zuen ez dakiela noiz joko duen goia Nafarroan: «Ezin daitezke aurreikuspenik egin ezagutzen ez dugunari buruz». Barrikartek adierazi zuen konfinamendua ezarri zenean ez zekitela Nafarroan zenbateraino hedatua dagoen koronabirusa; ondorioz, ezin daiteke aurreikusi noraino igo daitekeen eta noiz jaitsi.«Datu adierazgarri bakarra ospitaleratze kopurua da, kasu larriak ospitaleetara baitoaz ezinbestean. Eta kasuok denboran mantenduz gero, gerta daiteke joera hori, baina ez dakit zer gertatuko den astebete edo bi aste barru. Matematika eredu guztiek zuk nahi duzun emaitza emango dute. Pertsonen kutsatze ratioa edo gaixotasunaren eraginaren aldagaia aldatuta, emaitza aldatzen da, baina oinarria ziurgabea da. Ez dakizu. Asmatu dezakete, eta apiril amaieran goia jo, edo bi aste barru. Ez dakit».\nMikel Sanchez Eusko Jaurlaritzako Plangintza, Antolamendu eta Ebaluazio zuzendariak ere ez daki noiz iritsiko den gaixo kopuruaren puntu goren hori. Atzo galdetu zioten Generalitatearen aurreikuspenen inguruan, eta erantzun zuen egoera «aldakorra» dela: «Dauzkagun datuekin jardun behar dugu orain. Prebisioekin egiten dugu lan, baina ezin da zehaztu data bat. Garrantzitsuena da prest egotea puntu goren hori iristean, egoera horri modurik onenean erantzun ahal izatea».\nSanchezek eman zituen COVID-19 gaitzak jota hildakoen eta kutsatutakoen datu eguneratuak; azken orduetan 22 lagun hil dira Araban, Bizkaian eta Gipuzkoan, eta 59 osatu. Horrez gain, positiboak 543 gehiago dira, baina sendagiria jaso dutenak ere hazi egin dira: 407. Era berean, datu bat nabarmendu zuen Sanchezek: orain arte, birusa antzemateko 8.735 proba egin dituzte, horietatik 1.199 herenegun; alegia, aurreko egunetan baino % 30 gehiago.


Enpresak - politeknikoa - Faculty of Engineering, Gipuzkoa - UPV/EHU\nPraktiken eskaintza: enpresa\nEnpresek, GAUR aplikazio informatikoan erregistratuz (internet bidez) egiten dituzte praktikak eskaintzak. Aplikazio honen bidez, enpresa eta ikasleak kontaktuan jartzen dira.\nBorondatezko praktikak enpresan (extrakurrikularrak) egiteko epea: dagokion ikasturteko irailaren 1etik abuztuaren 31 arte.\nEgiten ari den Graduaren arabera, ikasleak gehieneko ordu kopuru jakina burutu ahal izango du enpresan:\nGehieneko ordu kopurua\nIndustrialak (Elektrikoa, Elektronika eta Automatika, Mekanika)\nIng. Zibila 550\nArkitektura Teknikoa 825\nEskaintza egiteko jarraibideak:\n1. Enpresa GAURen erregistratu\nErregistratzeko eskaera egin ondoren, erabiltzailea eta pasahitza e-mailez jasoko dituzu. Horrela, praktika eskaintzak GAUR plataforman kudeatu ahalko dituzu.\nZalantzarik izanez gero, Web-aplikazioaren gidaliburuak atalean enpresen eskuliburua eskuragarri daukazue.\nGARRANTZITSUA!!! Enpresan egonaldia hasi aurretik, Hezkuntza Lankidetzarako Hitzarmena sinatu behar da Gipuzkoako Ingeniaritza Eskola (EIG) eta praktika eskaintzen duen erakundearen artean, indarrean dagoen araudiari jarraiki. Bertan praktikaren baldintza partikularrak jasoko dira. Horrela, praktikak irauten duen bitartean aseguruaren babespean egongo da ikaslea eta amaieran, kredituen onarpena eskatzeko aukera izango du.\nHitzarmena GIEko idazkaritzan tramitatuko da. Horretarako beharrezkoa izango da, praktika hasi baino gutxienez bi lan egun lehenago, honako informazioa komunikatzea (do-ep.karreragunea@ehu.eus) :\nPraktikaren behin betiko baldintzak, enpresak komunikatu behar ditu\nPraktika tutorizatuko duen Eskolako irakaslea, ikasleak komunikatu behar du\nHitzarmenaren 3 ale prestatuko dira eta ikasleak idazkaritzan jasoko ditu, enpresara eraman, eta bertan sinatu eta zigilua jartzeko. Sinadura guztiak dituztenean, ale bat enpresak jasoko du, beste bat ikasleak, eta hirugarrena, idazkaritzan entregatu beharko du ikasleak praktika hasi baino lehen. Ez entregatzeak praktikaren baliogabetzea ekar lezake.\nHasiera batean adostutako egonaldia luzatu beharko balitz, hitzarmena aldatzeko eskaera korreo elektronikoz do-ep.karreragunea@ehu.eus helbidera bidali beharko da.\nPraktika bukatu ondoren\nPraktika bukatu ondoren, enpresako instruktoreak ebaluazio inkesta bete beharko du GAUR-en. Plataforma berean tutorizatutako praktikaren ziurtagiria eskatzeko aukera izango du (ikus begiralearen eskuliburua).


387. zenbakia. 2014ko maiatza\nHaurrak ez ditugu serio hartzen\nKazetaritza ikasketak egin eta horretan aritu izan den arren, antzerkigintza da Oregiren (Soraluze, 1970) jardun nagusia. Aktore eta, batik bat, egile eta zuzendari ibili ohi...\nBigarren sektoretik hirugarrenera\nEkonomiaren bigarren sektorea (artisautza eta industria jarduera) garrantzitsua izan da XX. mendean Euskal Herriko hainbat lurraldetan; areago, ekonomiaren oinarria izan da. Hala ere, krisialdien eta ekonomia ereduen aldaketen eraginez, jarduera horietan ari ziren lantegi batzuk desagertu egin dira, lanpostuen galera izanik ondorio lazgarrienetako bat. Beste batzuk, ordea, eraldatu egin dira:...\nHiru hizki zuri nagusitzen dira Auritz eta Aurizberri arteko paisaia berdean: SOS. Laguntza aldarrikatzen duen ikurra da. Babes bereziko eremu honetan, harrobia eraiki nahi dute, eta asmo horrek eztabaida...\nZeharkaldia sami herrian barna\nSergio Gonzalez, Haitz Karakuel, Gontzal Martinez de la Heredia eta Lander Alvarez bizkaitarrak sami herrian izan ziren pasa den otsailean, zehazki Finlandiaren kontrolpean dagoen zatian. Batzuk egonak ziren lehendik...\n2012ko abuztuan, ezohiko ontzia porturatu zen Pasaian: Azart, Zoroen Itsasontzia. Kolore biziz margotua, itsasontziak zama arrunt ezohikoa darama portuz portu. Doazen lekura doazela, karga bera utzi ohi du Azartek:...\nIlargiraino joan nahi duen trena\nLarrun mendia jantzita dago, jada, Ipar Euskal Herriko trenik ezagunenaren 90. urteurrenerako. 1924ko ekainaren 30ean amaitu zituzten lanak, eta gaur egun trenak 340.000 bidaiari eramaten ditu, urtean, Sara (Lapurdi)...\n“Musika barik, pertsona grisa nintzateke”\nMaite Arroitajauregi (Eibar, 1977) da Mursego, saguzarra portugesez. Betidanik gustatu izan zaio musika sortzea, partituretatik aparte, barnean duenari kanporako bideak irekiz. Loop pedala du lagun harmoniak sortzeko, eta ahotsaz baliatzen da, baita casio teklatuaz, ukeleleaz, autoharpaz, thereminaz edota perkusio txikiaz ere, besteak beste. Diskoetan zein zuzenekoetan talde askorekin kolaboratu du (Napoka Iria, Kokein, Lisabö, Kashbad, Anari…), baina bakarlari hasi zen 2009an. Dantzarako, ikus-entzunezkoetarako eta film laburretarako piezak konposatu ditu, Mursegokeriak Interneteko bere gunean. Udazkenean kaleratu zuen hirugarren diskoa; Hiru. Formazio klasikoa du, biolontxelo lizentziaduna eta pianoa ikasia baita, baina ez da batere klasikoa. M.Egimendi. Argazkiak: Amaia Zabalo.\nXabi Paia Onartu beharra daukat zeregin gozagarria topatu dudala aurtengo Hiru letratxu atala betetzeko neure buruari jarri nion baldintza. Urtarriletik kultur sorkuntza hobetzeko eta ebaluatzeko testak eta neurriak plazaratzen ari...\nInternetek bizi ohiturak eraldatu ditu: informazioa lortzeko bideak, aisialdi kontuak... eta kontsumo ohiturak, erosketak egiteko modua guztiz irauli baitu. Mundu osoan egin ditzakegu erosketak, etxetik mugitu gabe, klik apur batzuk...\nMaiatzaren 15etik 18ra kale antzerkia izango da nagusi Leioan, XV. Umore Azoka dela...\nGustuko duzun filma? Jeux d'enfants.Zuzendari bat? Woody Allen.Askotan ikusi duzun filma? Barrez hasiko zara, baina...\nZuzendaria: Bertrand Tavernier. Aktoreak: Thierry Lhermitte, Raphael Personnaz, Niels Arestrup, Bruno Raffaelli, Julie Gayet. Frantzia,...\nEspaloian izeneko talde berria sortu dute Itoiz izandakoaren bost jarraitzailek. Pasa den mendeko 80ko hamarkadan...\nERATU taldeak hamaika kantaz osatu du bere bigarren diskoa: Ispilu iluna. Aurrenekoa kaleratu zutenetik bi...\nXabier Camarero (Urtz)\nRun for Cover 1985 - GARY MOORENire lehenengo LP-a izan zen, agian horregatik izan zuen...\nThe fridayś crew\nEz dago hilda The Friday's CrewThe Friday's Crew(Teletexo 2009) Ez dakit norbaitek idatziko ote...\nBizkaiko Larrabetzun bost urtez ospatu ostean, Literaturiak Gipuzkoara egin du jauzi, Zarautzen hil honen azken asteburuan, maiatzaren 30etik...\nPELLO SALABURUK Errateko nituenak (Erein) kaleratu du, 2012ko udazkenean Cuzcora egin behar izan zuen laneko bidaia baten aitzakian....\nAspaldiko liburuak izan arren, beste aukera bat merezi dutela uste dut.Camenbert helburu (Susa, 1998)Nobela beltza...\nDanele SarriugarteElkar, 2014 Azken bikote harremanaren porrota aitzakia, errepasoa ematen die narratzaileak bere buruari zein...\nGero eta gutxiago falta da sarean .eus domeinua erabili ahal izateko. Euskara eta euskal kulturaren...\nGauza jakina da: IKT-ek makina bat gauza on ekarri digute; baita txarrak ere, beste horrenbeste! Txar horietako bat erabiltze-izenak eta pasahitzak dira. Zerbitzu eta aplikazioak...\nHasi dira Donostiako Zurriola hondartzan pasa den neguko denboraleek eragindako kalteak konpontzen. Ika-mika ere sortu...\nAkats ortografikoak sumatzen dituen boligrafoa sortu duteEskuz idaztean ortografia akatsak saihestu nahi dituenak, aukerako boligrafoa...\nBaleak ehizatzeari utzi beharko dio Japoniak Nazioarteko Justizia Auzitegiak balea-ehiza debekatu dio Japoniari. Ondorioz, Antartikan...\nGerra Hotzaren garaiko mugak errespetatzen dituzte oreinek Herrialde kapitalisten eta komunisten arteko Gerra Hotza deritzona...\nOzzy Osbourne eta Lady Gaga, abestean gutxien ulertzen zaien musikariak Belarri aski fina behar da...\nKasketaren ondoren, berriz ere lanean Iragan urtarrilean jakinarazi zuenez, Quentin Tarantino zinema zuzendariak bertan behera...\nThe Goonies filmak ondorena izango du 80ko hamarkadan gaztetxoak eta ez hain gaztetxoak zirenek ondo...\nEuskararen argi-ilunak azaleratu ditu V. Mapa SoziolinguistikoakEusko Jaurlaritzak berriki aurkeztu ditu bost urtetik behin egin...


Animaliak | elinberri | Page 3\nBatez ere Karrantza bailaran eta Enkarterrietan ikusi daitezke arraza honetako animaliak. Komunalak profitatu ohi ditu arraza honek, batez ere zuhaitz arteko belardi eskaseko eremuak. Menditsuak diren eta euri askoko zonaldeetan ongi moldatzen dena. Esne ekoizpeneko…\n2019. abuztuak 19\nLehen zama lanetarako zena orain gehiena haragitarako. Inguruetan dauden larreetako bazkak probestu ohi ditu desagertzekozorian dagoen arraza hau. Uda partean mendietan ibiltzen da eta neguko hilabeteetan larre eta bailaretako soroetara inguratzen da. Animalien kopurua 4.054…\nPisu ertaineko ardiak. Normalean ardiak adar gabekoak eta arrak aldiz adar indartsuak dituzte. Buruaren kolorea gorritik beltzera doazen tonalidadeak izan ditzake. Buru triangeluarra eta profil oso ganbilekoak. Artile zuri, luze eta lodikoa. Ardiak 55 –…\nTamaina ertain txikiko animaliak. Indartsuak, erresistentzia haundikoak eta landatarrak. Hankamotzak, apatx gogorekoak eta lerro zuzeneko profila. Bular alde zabalak, zerra borobildu eta gaztain, kanela eta zuri-beltz kolorekoak. 500 kg. inguru pisatzen dituzte eta altuera gurutzean…\nAspaldian zaldi basatia zen, gaur egun gizakiaren ondare izatera iritsi da. Erabilera asko izan dituen zaldia dugu Pottoka. Azkarrak, lehialak eta oso erresistenteak dira, ezaugarri hauei esker, bera gainean ibiltzeko, ehizerako zein gerretarako, nekazaritza lanetarako,…\nArraza honetako animaliak Nafarroako ipar eta hego ekialdean bizi dira gehien bat. Bere ezaugarri nabarmenenak, zonalde menditsu eta euritsuan ongi moldatzen dela eta transhumantziara egokitzen dela. Hortik Erronkari – Zaraitzu bailaretatik Bardeen ingurura jaisten den…\nIzena zaldi txikia izendatzeko terminologiatik dator. Pottoka gure bailaretako zaldi txikia dugu. Neurri ertain eta proportzionatuak. Gorputz gihartsu eta sendokoa. Pauso garbia eta izaera irmoa. Bataz besteko altuera gurutzeraino emeetan 125 zm. eta arretan 123.5…\n2019. urtarrilak 4\nKolore txuriko eta artile fineko ardiak dira. Haragi ekoizpeneko arraza da. Buru ertainekoa, profila azpiganbila, kopeta zabala, adarrik gabekoa, belarri ertainak, mutur zabala eta ezpain lodikoa. Lepo gihartsua, enbor borobil eta konpaktua. Beso eta hanka…\nBere jatorria ez da batere zehatza, nahiz eta argi dagoen ezaugarri oso bereak dituela. Duela mende batzuk arraza honen garrantzia izugarria zen Nafarroako ipar mendebaldean batez ere. Landa mekanizazioarekin batera desagertzen joan zen. Orain gelditzen…\nDuela 50 urte esne arkumeak eta esnea lortzeko edukitzen ziren, esne horrekin familiaren kontsumorako gaztak egiten zirelarik. Komunalak profitatu ohi ditu arraza honek, batez ere zuhaitz arteko belardi eskaseko eremuak. 60. Hamarkadatik aurrera gehien bat…


J&J txertoak larrialdietarako erabiltzeko baimena lortzen du - Covid-19 2022\nJ&J txertoak larrialdietarako erabiltzeko baimena lortzen du\nEguneratu: Larunbatean, FDAk formalki eman zuen Johnson & Johnson txertoaren Larrialdietarako Erabilera Baimena. J&J dagoeneko hasi da txertoa bidaltzen, AEBetan 20 milioi dosi baino gehiago espero dira martxoaren amaiera baino lehen eta guztira 100 milioi eskuragarri nazio osoan 2021eko lehen seihilekoan.\nJanet Woodcock FDAko jarduneko komisarioak, MD, albiste-ohar batean azaldu duenez, "FDAk, gure berrikuspen zientifiko ireki eta gardenaren bidez, COVID-19ren hiru txerto baimendu ditu orain pandemia honetan eskatutako urgentziaz, agentziaren segurtasunerako estandar zorrotzak erabiliz., eraginkortasuna eta fabrikazio-kalitatea beharrezkoak larrialdietarako erabiltzeko baimena laguntzeko".\nAsteazkenean, FDAk iragarri zuen Johnson eta Johnson koronavirusaren txertoa segurua zela, eraginkorragoa zela Covid-19 kasu larrietan kasu moderatuagoetan baino, eta ospitaleratzeen eta heriotzaren aurka guztiz babesgarria zela.\nGaur egun, gaixotasun infekziosoen profesionalen talde independentea FDAri aholkatzen dion txertoak gora edo behera jaso behar duen ala ez, egun osoko eztabaidarako biltzen ari da J&J txertoaren meritu eta gabezien inguruan. Taldeari dagokio txertoaren merituak bere gabeziak baino handiagoak diren erabakitzeaz.\nIragana hitzaurrea bada, adituek gomendio bat egingo dute azkar, eta FDAk are azkarrago emango du larrialdietarako baimena. Eta gero denok itxaroten dugu ekoizpena eta banaketa. Washington Post-en arabera, txertoen ekoizpenaren hazkunde osoa ez da beste hilabete batean gertatuko. Dosi batzuk, 20 milioi inguru, martxoan egon beharko lirateke eskuragarri.\nBere eraginkortasunari dagokionez, J&J txertoa ez da onartutako bi aurrekoek bezain ikusgarria. Besteen onespenen denborak eta aldaera maltzurragoen agerpenak, itxuraz, zeresana izan dute. Abenduan Pfizer txertoa eta Moderna txertoa astebeteko tartea onartu zuten. Aldaerak udazkenean hasi ziren agertzen.\nJohnson&Johnsonen txertoa, Janssen Biotech filialak garatutakoa, % 72ko eraginkorra dela jakinarazi du AEBetako Covid kasu moderatuen edo larrien aurka. Baina Hegoafrikan, txertoa %64ko eraginkorra izan zen gaixotasunen kategoria berean. The New York Times-ek jakinarazi du bere eraginkortasuna askoz handiagoa dela gaixotasun larriekin; AEBetan eta Hegoafrikan, bere eraginkortasuna %82koa izan zen gutxienez. J&J probak 45.000 parte-hartzaile izan zituen mundu osoan.\nJohnson&Johnsonen txertoa dosi bakarreko produktua da, gehiegizko hozte-maila behar ez duena. Beste bi txertoek hasierako tiro bat behar dute eta gero indargarri bat.\nPfizer txertoari buruzko logistika gero eta errazagoa izan beharko litzateke, hala ere, FDAk Pfizer-ek bere produktua farmazia-hozte-maila estandarretan gordetzeko eskaera onartu baitzuen., bi astez izozkailuko tenperatura normaletan.\nIsraelen, itxuraz, Pfizer txertoak haizagailuen erabilera murriztu du 70 urtetik gorakoengan, herrialdeak abenduan txerto plana hasi eta bi hilabetera. CDCren Morbidity and Mortality Weekly Report-en argitaratutako ikerketak esan zuen otsailerako adin-talde horren % 84k bigarren txertoa jaso zuela, eta 50 urtetik beherakoen % 10ek guztiz txertoa hartu zutela. Bi adin-taldeak alderatuz gero, adinekoen taldean haizagailuen beharra % 67 jaitsi zen otsailerako. Aurretiazko ondorioa talde hautagarrien txertoa jartzea izan zen, gaixotasunaren hedapena gutxitu zen eta gaixotasun larria murriztea izan zen.\nEta Israelen egindako eta New England Journal of Medicine aldizkarian argitaratutako beste ikerketa batean, ikertzaileek aurkitu zuten Pfizer txertoaren bigarren dosia administratu eta gutxienez 7 egun igaro ondoren, txertoa % 92ko eraginkorra dela.\nNoiz etorriko dira Moderna, J&J Booster Shots?\nFDAren aholku-taldeak aste honetan Moderna eta Janssen txertoen dosi gehigarriei buruzko bilera bat egingo du\nNoiz espero ditzakegu COVID-19aren aurkako txertoak 12 urtetik beherako haurrentzat?\nFDAk laster baimendu ditzake COVID-19ren txertoak haur txikientzat, adituen arabera\nCOVID-19 infekzio berrien kopuru masiboak dira, ez txertoak, koronabirusaren aldaera berrien eragile nagusia\nCoronavirus aldaeren gorakadak biologia ebolutiboak eguneroko bizitzan duen eragin handia nabarmendu du. Baina mutazioak, ausazko aukerak eta hautespen naturalak aldaerak nola sortzen dituzten prozesu korapilatsua da, eta nahasmen handia egon da aldaera berriak nola eta zergatik sortzen diren jakiteko\nJ&J Txertoaren hartzaileek Booster Shot-ak ere behar al dituzte?\nCDC-k oraindik ez du guztiz jorratu Johnson & Johnson-en Janssen txertoaren hartzaileek ere booster shot-ak erabilgarri egon ondoren lortu behar duten ala ez


Bilboko San Frantzisko komentu zaharreko aztarnategiak zabalik - bizkaie.biz\nBizkaie! 2021-05-07 10:45 Kulturea\nMaiatzaren 8tik aurrera zabalduko ditu ateak jentearentzat.\nBilboko San Frantzisko auzoko Mariaren Bihotza plazeak badau altxor gorde bat, 2017tik gozau ahal izan dana, aurrez erreserbautako bisita gidatuei eta ate edegietako jardunaldiei esker. San Frantziskoko aztarnategia da, frantziskotarren XV. mendeko komentu baten hondarrek osotua.\nPlazan zundaketa arkeologikoa egin ostean –ustezko eremu arkeologikoa baitzan–, Alfontso Printzearen Kuartelaren hondarrak topau zituen, XIX. mendekoak, baita San Frantzisko komentuarenak be. Azkenik, zenbait urtez indusketak egin eta eremua herritarrentzat berreskuratu ostean, Bilboko Udalak erabagi eban, Berreginen Museoaren bitartez, herritarrei komentu zaharraren aztarnak ezagutzeko eta hareez gozetako aukerea emotea. Ekimenak erantzun bikaina izan dau urteotan.\nOrain, harrera ona ikusita, maiatzaren 8tik aurrera aztarnategiaren ateak zabaltzea erabagi dau erakunde bizkaitarrak, aldez aurretik erreserbea egin barik, eguen, bariku eta zapatuetan, ordutegi honetan:\nEguenetan: 10:00etatik 13:30era / 16:00etatik 19:00etara.\nBarikuetan: 10:00etatik 13:30era.\nZapatuetan: 11:00etatik 14:00etara.\nJentearentzako edegita, bai Berreginen Museoak bai haren patronoek be, Bizkaiko Foru Aldundiak eta Bilboko Udalak, barriro jakinarazo gura dabe gune horrek dauen garrantzia, ondarearen zein historiaren ikuspuntutik.\nBilboko Berreginen Museoak kudeatzen dau gunea eta bertan, multzoaren eregite-faseak ikusi daitekez, XV. mendearen amaieran eregitako komentuaren lehen arrastoak eta XIX. mendean eratsi edo lurreratu eben arte. Haren gainean, mende haretan bertan, kuartela eregi eben eta horren zenbait egitura be konserbau dira.\nUribilduaren historia-zati hori ezagutu nahi daben guztiak sartu ahal izango dira 2.000 m2 baino gehiagoko eremu estalian eta inguru ikusgarriaz gozau. Horretarako, sarrerea erosi beharko da Berreginen Museoan (San Frantzisko kalea, 14). Horren bitartez gune biak ikusi ahal izango dira, bai museoa, baita aztarnategia be. Bisita orokorraz gan gidatutako bisitea egin gura izan ezkero, hondar arkeologikoon alderdi guztiak sakonago ezagutzeko, Berreginen Museoko Hezkuntza Zerbitzuak gidatutako bisitak antolatzen ditu, 94 415 02 31 zenbakian aldez aurretik erreserbea eginda.\nHistoriaz eta aukerez betetako leku bat da. Hainbat ekitaldi izan dira bertan: kontzertuak, berbaldiak, erakusketak... Azkenekoa Soplo-Arnasketa saiakerak izan da, BilbaoArteren eskutik zenbait artista gazteri euren lanak erakusteko aukerea emon deutsen erakusketea. Era berean, Berreginen Museoak “Altxor Elektrikoak” erakusteko erabili eban aztarnategia.


Compyren mokaduak, Mercadonakoak, zure txakurra saritze - Mercadona\nCompyren mokaduak elikadura-osagarri bat baino gehiago dira. Gure txakurrari egunero gutizia bat emanda, harekiko konplizitatea estutzen dugu; sari gisa emateak hezten laguntzen digu, eta elkarrekin pasatzen dugun denbora entretenigarriagoa eta bereziagoa egiten da, bai etxean, bai kanpoan.\nHorregatik, zure txakurrari mokadu bat ematera animatzen zaitugu, haren leialtasuna saritzeko. Txakurra aldiro ezustean harrapatzeko, mokadua aldatzen joan zaitezke, arrazaren eta adinaren arabera.\nNoiz eta nola saritu zure txakurra?\nHelburua heztea bada, sariak nolabaiteko zentzuarekin ematea komeni da. Ez da txarra noizean behin itxuraz arrazoirik gabe gutizia bat ematea, baina oso garrantzitsua da ontziaren atzealdean txakur-tamaina bakoitzerako adierazten den elikadura-gidari jarraitzea.\nHezte-programetan, askotan erabiltzen dira halako elikagaiak, eta beti erabili behar dira zorrotz eta eraginkortasunez. Animaliak ulertu egin behar du zein ekintza saritzen zaion; horregatik, une oso zehatzetan eta zuzenean eman behar zaio saria, baina ez gehiegitan, elikagai osagarria baita.\nSariak maskotaren indargarri positibo gisa erabiltzen dira kasu hauetan, adibidez:\nTxakurra jarduera bat egiteko entrenatzen ari garenean; adibidez, eseri, hanka eman, etab.\nHaren portaera hobetu nahi dugunean. Adibidez, bainua hartzean ondo porta dadin, ez dezan muturra platerean sartu guk lurrean utzi aurretik, etab.\nTxakurkumeak beren egitekoak kalean egiten ikasten ari direnean.\nGainera, hainbat funtziotako snackak eman diezazkiokegu, hala nola hortzetako higieneari laguntzekoak eta hats freskoa izaten laguntzekoak.\nAnimalientzat egokiak ez diren sari-motak\nEz zaie eman behar gozokirik ez txokolaterik, haien osasunerako kaltegarriak direlako. Oilasko-hezurrik ez emateko ere aholkatzen dute, ezpaletan zatitu baitaitezke, eta arazoak eragin, animaliaren ahoan edo digestio-hodian kateatuz gero.\nGomendio garrantzitsu bat: indartze positiboari laguntzeko, sariak beti eman txera- eta maitasun-adierazpenekin batera. Txakurrei ez zaie sariekin soilik erakusten. Horregatik, garrantzitsua da, halaber, ferekak egitea, ahots-tonu atsegina erabiltzea, konplizitate handia erakustea, haiekin denbora pasatzea, etab.\nCompyren mokadu dibertigarriak eta zaporetsuak txakur helduentzat\nCompyren bihotz haragi freskodunak\nZure txakurra benetan maitemindu nahi baduzu, eskain iezazkiozu haragi freskoz egindako mokadu samur eta heze gozo-gozoak. Immunitatea indartzen laguntzen dute.\nEzin hobeak dira hortz-hagin sentiberak dituzten zakurrentzat eta janari hezea jatera ohituak daudenentzat.\nArratza txikiko, ertaineko eta handiko txakur helduentzat egokia.\nOntzia: 350 gramo\nLabean egindako galleta kurruskariak, bihotz-formakoak eta banilla-aromadunak.\nArraza handi/ertain nahiz txikiko txakur helduentzat ezin hobea.\nOntzia: 1 kilo\nGalleta kurruskarien mixa: hezur-forma dibertigarrikoak, txahalkiz beteak eta banilla-aromadunak. Bitaminaz aberastuak.\nArraza txikiko nahiz ertain/handiko txakur helduentzat.\nSaltxitxa zaporetsuak, % 90 haragi proteinetan aberatsekin eginak.\nEdozein arrazatako txakur helduentzat ezin hobeak.\nOntzia: 95 gramo\nCompy hortzetako minimakila\nArraza txikiko txakur helduentzat; hortzetako higieneari laguntzen dio. Osagai aktiboei eta forma-testuren eragin fisikoari esker, hortzetan plakarik eta lertzorik ez eratzen eta hats freskoa izaten laguntzen du. Gainera, koipe gutxi du, eta ez du azukre erantsirik.\nOntzia: 250 gramo\nTxakurrentzako beste mokadu batzuk Mercadonan\nMercadonako maskoten atalean, Compy mokaduak ez ezik, zure txakurra saritzeko Compy markako beste mokadu batzuk ere aurki ditzakezu.\nCompy, maskoten elikagaien Espainiako marka salduena, Mercadona supermerkatuetan soilik saltzen da.


Netflix, HBO Max, Disney+ eta Prime Video plataformek, besteak beste, ez dute baldintza hori bete beharko, egoitza soziala Espainiatik kanpo dutelako. ERCk iragarri du zuzenketak aurkeztuko dituela Ikus-entzunezko Lege-proiektua hobetzeko.\nIkus-entzunezko lege berriak ez du eraginik izango Netflix bezalako plataformetan. Pixabay\nEspainiako Aurrekontu Orokorrak adosteko negoziazioaren baitan, Esquerrak (ERC) eta Espainiako Gobernuak Ikus-entzunezko Legean aldaketa bat egitea hitzartu zuten, streaming bidezko plataformek euren edukien % 6 euskaraz, katalanez edo galegoz eman ditzaten.\nMinistroen Kontseiluak gaur onartu du lege-proiektua, eta, Europa Press agentziak aurreratu duenez, Netflix, HBO Max, Disney+ eta Prime Video nazioarteko plataformek, besteak beste, ez dute baldintza hori bete beharko, egoitza soziala Espainiatik kanpo dutelako.\nBeste era batera esanda, Espainiako Estatuko streaming bidezko plataformei soilik eragingo die neurri horrek.\nERCk dagoeneko iragarri du lege-proiektua Kongresuan tramitatzen denean hainbat zuzenketa aurkeztuko dituztela egitasmoa hobetzeko, eta, besteak beste, aipatu plataformak euren edukien % 6 euskaraz, katalanez edo galegoz eskaintzera derrigortzeko.


Ezpata andaluziar eta euskaldunak Igartzan — dantzan.eus\nHemen zaude: Hasiera › Komunitatea › Aurtzaka dantza taldea › Ezpata andaluziar eta euskaldunak Igartzan\nEspadas andaluzas y vascas en Igartza (versión en español)\nKofradiaren bandera berria ikur dizdiratsu genuela eman genion hasiera gure 2012ko egunari, joan den irailaren 8an, Loinazko Amaren egunean. Iruñako “Nuevo Barroco” etxeko lagunek egin digute bandera, abiapuntu Igartzako etxeko armarria eta sanandres erako gurutzea izanik, Beasaingo herriarenaren erreferentziaz, hiru kolore eta damasko oihal zuria oinarri. Armarrian, urrezko behia haren kumearekin eta zilarrezko mailudun eskua dagertza.\nEzpatei ere bertako identifikazioa eman diegu, gure dominaren irudia txertatuz.\nBuruzagia eta 40 ezpata-luzeko segizioa osatu genuen, guztira 50 dantzari, banderazale, azkendari eta kapitainen artean.\nPoz izugarriz ikusi genuen Joseba Juarez beste behin ere gidari lanetan eta bandera berria zubiko larrosaren gainean maisuki dantzatzen. Sekula baina gorago ikusi da gainera bandera, larrosa buruen gainetik altxatu baikenuen.\nAipatzekoen artean daukagu, aurten lehen aldiz, kapitain azkendarien jarduna lau emakumezkoek osatu dutela: Agurtzane Agirre, Maider Arruabarrena, Izaskun Salazar eta Garaitz Velez.\nGurekin batera izan genituen egun guztian zehar, Huelvako Puebla de Guzman-eko ezpata-dantzariak, bai, ezpata-dantzariak! buruko zintaren ordez gure zapia jantzi bagenie, bertan-bertakoak ziruditenak, bai itxuraz, bai dantza-moldez.\nHala bukatu zuten ia denek izenak aldatuta: Pepe “Patxi”, Tomás Txomin, Diego “Didaka”, Evaristo “Joxeluis Korta” ... Jozé tanborileroa ezik: nahiz eta gaita/txistua eta tanboril/danbolina gure Josebaren modu berdintsuan jo, bere “plantak” nahastezina bihurtzen zuen. Hemen dagoeneko galduta dauzkagun danbolinteroaren presentzia, funtzio, mugimendu eta aginpidea erakutsi zituen, “bakarlari” gisa arituta bakarrik burutu daitezkeenak.\nHermandad de Ntra. Sra. de la Peña-ko dantzari hauek urtero dantza egin ohi dute apirilaren azken igandean Amabirjinaren ohoretan ospatzen duten erromeri jendetsuan. XVII. mendean Korpus-etan eta San Roke patroiaren egunean dantzatzen omen zuten. Dantza hau Andaluziako Ondare Historikoaren Katalogoan jasota dago, 7-13 dantzari bitarteko taldeetan egin ohi dute, eta gidari joaten den “capitán” lehen dantzariak markatzen dizkio ilarari dantzarako urrats eta adierazpideak, libre daraman eskuaz. Ikusgarria da, “rabeón” izeneko azken dantzariak lurra ezpatez nola “orrazten” duen ikustea ( bideoa).\nBaina izan dugu zer ospatu gehiago ere, aurten Salleko Adiskideak-ek (Aurtzakaren hastapeneko taldeak) 40 urte bete baititu. Taldeko partaide izandako hainbat lagun etorri zitzaigun gurekin batera bazkaltzera eta bide batez, taldeko sortzailea izan zen eta egun Kofradiako Ohorezko kide genuen Raimundo Gamaio omendu nahi izan genuen, bere familiari lore sorta bat eskainiz, eta ezpata-dantzaren bukaeran, berarekin batera dantzatzen genuenok Pello Joxepe “Luzea” izeneko dantza eginez.\nBukaeran, aurtengo izendapenak egin genituen. Aurreko urteetan ez zuen etortzerik izan, eta zor genion aipamena Jesus Mari Garate lagunari, gutako askoren dantza-maisua izan dena. Merezimendu osoz, Ohorezko kofradiakide izendatu genuen.\nEta ohiturari jarraituz, Jauregian babarrunak eta odolkia bazkaldu genituen, dantzariei dominak partitu zitzaizkien eta erromeria ospatu genuen Arrabots taldekoen laguntzaz.\nHemen ikus daitezke Iñaki Erauskinek, Andoni Muruak eta Patxi Goikoetxeak ateratako argazki gehiago.\nHemen bideoak: GTB, GoierrikoHitza1, GoierrikoHitza2, GoierrikoHitza3\nEta hemen hemeroteka: GoierrikoHitza1, GoierrikoHitza2, DV\nZorionak! Mila esker kronikagatik!


Pribatutasuna - Erosieibarren\nArduraduna – Nora da datuen tratamenduaren arduraduna?\nNortasuna: BLOKAL VIG SL\nHelbide soziala: Goiru kalea 1, Polo Garaia, A eraikina (behea), 20500 Arrasate. IFK B01696707\nTelefono zenbakia: 678039493\nHelbide elektronikoa: eibar@blokal.es\nHarremanetarako: GIULIA COSSU\nDomeinuaren izena: https://erosieibarren.eus/\nHelburuak – Zer helbururekin tratatuko ditugu zure datuak?\nDatuak Babesteko 2016/679 Europako Erregelamendu Orokorrean xedatutakoa betez, jakinarazten dizugu emandako datuak honako hauetarako erabiliko ditugula:\nPlataformaren bidez egiten duzun zerbitzu kontratazioa kudeatzeko, bai eta dagokion fakturazio eta entrega lanetarako ere.\nAldizka, BLOKAL VIG SLk garatutako jarduerei lotutako zerbitzuei, gertaerei eta berriei buruzko jakinarazpenak bidaltzeko, edozein bide erabilita (telefonoa, posta arrunta edo posta elektronikoa), kontrakoa adierazten ez bada edo erabiltzaileak baimena emateari uko egiten ez badio behintzat.\nKontratatutako zerbitzuen sektorearekin eta azken erabiltzaileentzako balio erantsiarekin lotutako informazio komertziala edota sustapenekoa igortzeko, kontrakoa adierazten ez bada edo erabiltzaileak baimena emateari uko egiten ez badio behintzat.\nLegez ezarritako betebeharrak betetzeko eta kontratuko betebeharrak betetzen direla egiaztatzeko, iruzurraren prebentzioa barne.\nDatuak erakunde eta agintariei lagatzeko, betiere legezko eta erregelamenduzko xedapenen arabera eskatzen badituzte.\nLehen aipatutako helburuak kontuan hartuta, BLOKAL VIG SL enpresan honako datu kategoria hauek kudeatzen ditugu:\nInformazio komertzialeko datuak. Erabiltzaileak hirugarrenen datuak ematen baditu, haien baimena duela adieraziko du, eta klausula honetan jasotako informazioa helarazteko konpromisoa hartzen du. Horrenbestez, BLOKAL VIG SLk ez du horren gaineko erantzukizunik izango.\nNolanahi ere den, BLOKAL VIG SLk gertakari hori egiaztatzeko egiaztapenak egin ahal izango ditu, eta, horretarako, datuak babesteko araudiaren arabera behar den arretazko neurriak hartuko ditu.\nGure lanbide jarduerarekin zerikusia duten zerbitzu, ekitaldi eta albisteei buruzko aldizkako buletinak (newslettering) bidaltzeko helburua duten datuen tratamendua interesdunaren baimenean oinarritzen da. Baimen hori berariaz eskatzen da tratamendu horiek egiteko, indarrean dagoen araudiaren arabera.\nGainera, eskaintzekin edo kolaborazioekin lotutako datuak tratatzeko legitimazioa bere datuak bidaltzen dituen erabiltzailearen baimenean oinarritzen da. Baimen hori edozein unetan ken daiteke, baina horrek eragina izan dezake hainbat alderditan, eta komunikazioak arina izateari utz diezaioke eta prozesuak oztopa daitezke.\nAzkenik, datuok erabili ahal izango dira BLOKAL VIG SLri aplika dakizkiokeen legezko betebeharrak betetzeko.\nDatuak kontserbatzeko epea – Zenbat denboran gordeko ditugu zure datuak?\nBLOKAL VIG SLk erabiltzaileen datu pertsonalak gorde egingo ditu, jaso ziren helburuak betetzeko behar den denboran, eta, betiere, emandako baimenak ezeztatzen ez diren bitartean. Gerora, beharrezkoa izanez gero, informazioa blokeatuta edukiko du legez ezarritako epeetan.\nHartzaileak – Zein hartzaileri jakinaraziko zaizkio zure datuak?\nBLOKAL VIG SLn zerbitzuak ematen dituzten hornitzaileek ere eskuratu ahal izango dituzte zure datuak, hala nola ostatu zerbitzuek, marketin tresnek eta eduki sistemek edo beste profesional batzuek, komunikazio hori arauz beharrezkoa denean, edo kontratatutako zerbitzuak gauzatzeko bada.\nBLOKAL VIG SLk dagozkion tratamendu enkarguko kontratuak sinatu ditu berari zerbitzuak ematen dizkion hornitzaile bakoitzarekin, hornitzaile horiek zure datuak indarrean dagoen legedian ezarritakoaren arabera tratatuko dituztela bermatzeko.\nEstatuko Segurtasun Indar eta Kidegoei ere laga ahal izango zaizkie datuok, legezko betebeharren bat dagoen kasuetan.\nBai eta banku eta finantza entitateei ere, zerbitzuak kobratzeko.\nEta, azkenik, jarduera sektoreetan eskumena duten administrazio publikoei, indarrean dagoen araudiak hala ezartzen duenean.\nInformazioaren segurtasuna – Zer segurtasun neurri hartzen ditugu zure datuak zaintzeko?\nPribatutasun politika honetan islatutako datu tipologiak babesteko, horiek galdu, manipulatu, hedatu edo ez aldatzeko beharrezkoak diren segurtasun neurri teknikoak hartuko ditugu.\nErabiltzailearen gailuaren eta BLOKAL VIG SLren zerbitzarien arteko komunikazioak enkriptatzea.\nBLOKAL VIG SLren zerbitzarietan bertan informazioa enkriptatzea.\nHirugarrenak erabiltzailearen datuetara sar daitezen galaraziko duten beste neurri batzuk.\nBLOKAL VIG SLk Europar Batasunetik kanpo dauden plataformaren mantentze lanetarako zerbitzu emaileak baditu, nazioarteko transferentzia horiek erregularizatuta egon beharko dute, BLOKAL VIG SLk erabiltzaileen datu pertsonalen babesarekin, osotasunarekin eta segurtasunarekin duen konpromisoaren arabera.\nEskubideak – Datuak ematen dizkiguzunean, zer eskubide dituzu, eta nola erabil ditzakezu?\nEskubidea duzu BLOKAL VIG SLn zuri buruzko datu pertsonalak tratatzen ari garen ala ez baieztatzeko.\nEra berean, eskubidea duzu zure datu pertsonalak eskuratzeko, bai eta datu okerrak zuzentzeko eskatzeko ere, edo, hala badagokio, ezabatzeko eskatzeko, baldin eta, besteak beste, datuak jada ez badira beharrezkoak bildu ziren helburuetarako.\nEgoera jakin batzuetan eta zure egoera partikularrarekin zerikusia duten arrazoiengatik, zure datuen tratamenduaren aurka egin ahal izango duzu. BLOKAL VIG SLk datuak tratatzeari utziko dio, salbu eta ezinbesteko arrazoi legitimoak badaude edo erreklamazio posibleak egikaritu edo defendatu behar badira.\nEra berean, datuak eramangarriak izateko eskubidea erabil dezakezu, bai eta emandako baimenak edozein unetan kentzeko ere, baina horrek ez du eraginik izango datuak kendu aurreko baimenean oinarritutako tratamenduaren zilegitasunean.\nZure edozein eskubide baliatu nahi baduzu, idatzi KAIXO@BLOKAL.ES helbidera.\nAzkenik, jakinarazi nahi dizugu Datuak Babesteko Espainiako Agentziara jo dezakezula, baita zure datu pertsonalen tratamendutik eratorritako edozein erreklamazio egiteko eskumena duten gainerako erakunde publikoetara ere.\nBLOKAL VIG SLk edozein unetan aldatu ahal izango du pribatutasun politika hau, eta bertsioak web atarian argitaratuko dira. Nolanahi ere den, BLOKAL VIG SLk politika honetan erabiltzaileei eragiten dieten aldaketen berri emango du aldez aurretik, aldaketa horiek onar ditzaten.\nPribatutasun Politika hau 2018/12/27an eguneratu zen. BLOKAL VIG SL (Espainia). Eskubide guztiak erreserbatuta.\nNahi izanez gero, gure cookien politika ere kontsulta dezakezu.


Hiztuna: Hermenegilda Villanueva. Marcos Saragüeta.\nGai nagusia: Apesui, etxekoa. Bi alaba euskaldun. Euskara ikasten. Belar lana. Gari lanak. Kutxetagilea. Mendi lanak. Ikaskintzan. Lehengo bizimodua.\nGaiak: abeltzantza , bizimodua , euskara , kontakizuna , nekazaritza , ogibideak: kutxetagile , ogibideak: kutxetagilea\n00:31:40 Marcosen aurkezpena. Kutxetagilea da. Ikazgintzan eta egurgintzan ere aritu da. Bere gazte denboran hamazazpi familia kutxetagile zeuden herrian. Girona eta Valentziara bidaltzen zituzten kutxetak. Ezpel bila Aezkoara, Orbarara, Garraldara... joaten ziren. Ezpela erabiltzen da gogorragoa delako eta kolorerik galtzen ez duelako. Tresnak: aizkora, zerra, zurezko mailua, "zeilua", "lantzekoa", marraza, ganibeta. Hiru pezeta eta erdi ordaintzen zieten 145 kutxetagatik. Gironara bidaltzen zituzten batez ere. Gero han fabrikan bukatzen zituzten. Itxura pixka bat emanda bakarrik bidaltzen zituzten. Orain kutxeta bat egitea ordu bat eta erdi kostatzen zaio. Tenedoreak ere egiten ditu, baina zailagoa da. Errazagoa da apurtzea egiten diren bitartean. Orain egurra sobera dute ez baitago hainbeste kutxetagile.\n00:19:45 Bere anaia hamar urte zituela leize batera erori eta hil egin zen. Bi seme zituen eta bat karabineroek hil zuten, lau tiro eman zizkioten sorbaldan kontrabandoan ari zela. Beste semea, komunera sartu zen garbitzera eta atzerantz erori eta hil egin zen. Lau seme utzi zituen.\n00:15:50 Hamabi ahizpa ziren eta anaia bakarra. Beraz, berak ere egin zuen kanpoko lana. Bera zen zaharrena. Larrainak: narra bat lotzen zuten zerrarekin eta bueltaka ibiltzen ziren. Gero garia haizatu egin behar zen. Garia biltzean, balak egiten ziren. Kalidadea zeritzona ogia egiteko zen. Bestea zekalea zen. Hasieran igitaiaz segatzen zuten.\n00:11:10 Bera gaztea zenean denek hitz egiten zuten euskaraz. Oraindik badira euskaldunak herrian. Bere etxeko gazteak euskara ikasten ari dira. Herriko eskolan apaizak euskarazko ikastaro bat eman du. Beste talde bat ere elkartzen da elkartean. Bere gazte denboran euskara besterik ez zuten hitz egiten etxean. Baina lagunekin kalera joaten hasi zirenean erdarara pasatu ziren. Inguruko herri euskaldunenak.\n00:05:25 Apesui etxeko emakumea da. Apezetxea omen zen lehenago. Bertan azienda eta nekazaritzatik bizi izan dira. Patata, garia, oloa eta zalkea biltzen dituzte. Axuriak saldu, esnea jeitzi eta saldu. Behiak, ardiak eta behorrak dituzte. Belarra siloetan sartu eta lehortzen ere uzten dute. Idiei traktoreek kendu zieten lekua. Behi mota desberdinak dituzte: suitzarra eta holandarra. Ardientzat mutil bat dute. Senarra eta semea ere aritzen dira ardiekin.


G26927: Anakako Kasinoaren egoitza, auzoko eskola ere izan zena 1971. urtean ateratako argazkian.\n1920. urteko aldizkaririk topatu ezean, 1918. urtean argitaratutako “El Bidasoa” aldizkariaren zenbakiak egokiak dira duela mende bat Irunen albiste ziren gertaerak aztertzeko. Horrela, 1918. urteko abuztuaren 18an argitaratutako zenbakian RE-LA-MI-DOk Irungo Musika Banda eta horren zuzendariaren inguruan idatzitako artikuluen aurrean bere burua eta ezizena defendatzen ditu, gezurrik argitaratu ez duela argudiatuz. Jarraian, Pepitok “Perfiles femeninos” izeneko olerkia sinatzen du. Joshe Miguelen idatzian, berriz, azken urteetan zehar Irunera Espainiako bazter ezberdinetatik etorritako kanpotar kopuru handiaz gogoeta egiten da. Gaiditzen izenordearekin aldizkariak “Maite ditut …” olerkia argitaratzen du. Hiriko Tuberkulosiaren Kontrako erakundeak udako hilabeteetan zehar antolatutako udalekuak aipatzeaz gainera, erakundeak prestatutako hurrengo ekintzak azaltzen ditu.\nG29196: Nesken Udal Eskola Publikoko talde-argazkia XX. mendearen lehen zatian.\nGainera, aldizkariaren zenbaki honetan Hondarribiarekin lotutako zenbait albiste labur argitaratzen dira. Lehenik eta behin Pie de Concha kondearen heriotzaren berri ematen da, Hondarribian egindako ehorzketaz gainera. Bestetik, abuztuaren 15ean portu auzoko okindegi batean gertatutako suteaz hitz egiten da. Hortaz gain, Kasinoan antolatutako ekintzen arrakasta eta iraileko hilabetearen hasieran hirian ospatuko diren jaiak dira zutabe honetako beste hizketa-gaiak.\nSarasate musikariaren oroimenez idatzitako artikulua irakur daiteke jarraian. Ostean, Kasinoko edari eta janarien prezio garestien inguruan idatzitako kexa argitaratzen da. Ondoren, Mostacillak Irun eta Hondarribiko gaurkotasunarkein lotutako zenbait albiste labur argitaratzen ditu. “El F.C Electrico de la Frontera” izeneko artikuluan bertan behera gelditutako trenaz hitz egiten da. Elizondotik inguruko herrietan Ama Birjinaren eguna ospatzeko abuztuaren 15ean antolatu diren ekintzak aipatzen dira. “Hace años…”, “Notas Municipales”, “E\nG40384: Geltoki kalea, trenbide gainetik igarotzen den zubia.\ncos de Sociedad” eta “Noticias” atalen artean Donezteko alarde musikala aipatuz amaitzen dira “El Bidasoa” aldizkariaren 155. zenbakiko edukiak, publizitatez betetako orrialdearen aurretik.\nPosted in Informazioa, Irun atzo Irun gaurTagged El Bidasoa, Historia, irun, Irun Atzo Irun Gaur, irunero


Uberan - Euskal Idazleen Elkartea - Isa Diazi elkarrizketa\nIsa Diazek hirugarren poesia liburua plazaratu du, Sano erradikal (Alberdania). Bertan poesia forma ugari topatzen ahal dira eta, oinarrian, munduko gordinkeriari zuzenean so egiten dion bizipozaren aldarri bat.\nAurreneko liburuak publikatu zenituenetik hogei urte baino gehiago pasa da. Ez genuke idaztea argitaratzearekin soilik lotu behar, zuk prentsaurrekoan aipatu zenuen urte hauetan guztietan idazten egon zarela. Edozein modutan, argitaratu gabeko epe osoan idatzitakoa da liburu hau, edo azkenaldiko testuak bildu dituzu gehiago?\nAspaldiko testuren bat edo beste badago liburuan, baina moldatua. Poema gehienak azken urteetakoak dira, azken labealdikoak. Aspalditik nuen buruan liburu honen proiektua: banekien zer idatzi nahi nuen, zeri buruz eta nola. Urte asko dira azken liburuak publikatu zirenetik eta pentsa daiteke urte hauetan idatzitakoaren bilduma bat dela honakoa, baina ez da horrela. Urteotan idatzitako testu asko gordeta dauzkat, agian noizbait aterako dira argira.\nOso urrun ikusten duzu aurreko liburuetako Isa Diaz?\nEz, oso gertu dago. Nire ustez Ontzi iluna (Kutxa, 1999) egilea nor den jakin gabe irakurtzen baduzu, eta segido honako hau, hogei urte pasa diren arren egilea berehala identifikatuko duzu.\nLehen esan duzu hasieratik bazenuela liburu bat buruan. Zein zen liburu hori?\nFuntsean, jarrera aldaketa bat zen haren oinarria. Hau da, anbizio faltari ataka bat jartzea eta neure buruari esatea “Ez, polita, idazten ari zara publikatzeko ardurarik gabe. Denbora aurrera doa, gu harekin, bizitzak buelta asko ematen ditu, ados, baina bada momentua esateko: anbizio pixka bat eduki, idazten duzunak balio du liburu baterako, kalitate minimo bat badago”, eta erronka bezala hartu nuen. Azken liburua literatur lehiaketa batetik ateratako lana zen, ez zuen jaso kritikarik inon, oharkabean pasa zen. Orduan, zure buruari galdetzen diozu, “Zertarako?”. Baina ez, neure buruari esan nion: "Idatzi, egituratu buruan ikusten duzun bezala, eta gero liburu horren alde egin borroka, zeure buruarengan konfiantza izanda eta idazten duzun horretan sinetsita". Eta horrela izan zen: ahalduntze prozesu bat, emakume bezala eta idazle bezala. Emakume idazlea naiz, bi ahalduntze prozesu horiek bat egin dute prozesuan, eta horren emaitza da liburua.\nAhalduntzeaz ari zarela, liburua orainean guztiz errotuta dagoela esango nuke, feminismotik egun planteatzen diren gauza askorekin bat egiten duela. Feminismoa ez da sekula izan moda bat, nahiz eta askok horrela saldu nahi duten, baina eztabaidaezina da olatu historiko berri batean gaudela. Horrek busti zaitu, kutsatu zaitu, edo berdin-berdin aterako zenukeen orain atera den bezala, demagun, duela zortzi urte?\nBai eta ez, bietatik dauka. Alde batetik, urte hauetan guztietan nire baitan ere eman da ahalduntze hori, hainbat ikastaro, lanketa, irakurketa eta sakontze lanen bidez. Atzetik datorren kontu bat da beraz, urte askotako prozesua. Baina gero, baita ere, egia da azkeneko bi-hiru urte hauetan bizi izan duguna eztanda baten modukoa izan dela, bada bizi gaituen eztandaren eragina ere.\nTitulura etorrita, ez zen hasieran pentsatua zenuen titulua, azpititulu gisa geratu den “Ijiji!” oihua baizik. Sano erradikal amaiera aldera dagoen poema baten titulua da, manifestu kutsua ere izan lezakeena, baina batez ere iruditzen zait “sano” eta “erradikal” hitzek oso ondo islatzen dutela liburuaren energia: “erradikal” hitzaren indarra eta “sano” umore eta positibotasuna. Liburu osoa bi energia horien arteko talkan eta dialogoan oinarritzen da?\nNik hasiera batean “Sano erradikal” azpititulu bezala nuen aukeratua, eta titulu bezala “Ijiji!”. Editorearen iradokizuna izan zen alderantziz egitea. Ni neu ere bai dudatan ibili nintzen hasieran, “Ijiji!” oihu honetan “sano” eta “erradikal” hitzak hor barnean zeuden, baina klaro, niretzat, ez halabeharrez irakurlearentzat. Uste dut editoreak bete-betean asmatu zuela aldaketarekin.\n“Ijiji!” hala ere presente dago liburuan: poema batean, aitzin solasean... Hitzaurre gisako poema idatzi duzu, gozatzeko gonbita gisa. Nori dago zuzendua gonbita hau?\nMundu guztiari, izan gizonezko, emakumezko, gorputz bat edo bestea, zure bizitzaren momentu batean egon edo bestean, berdin dio generoak, sexuak... Gozatzeko zergatik? Borrokatzea gogorra delako, eta bizitza oso gogorra da; etsipenean erortzea eta etsituta egotea bizitzak berak ematen digun zerbait da, eta horri ere aurre egin behar zaio, eta horren kontra borrokatu ere bai, bizi pozaren eta bizitzaren aldeko apustua eginez. Bizi dugun sistema kapitalista honen kontra zer aldarrikatuko dugu, bizipoza eta bizitza duina ez bada? Gutako guztiona gainera, bakoitzaren bizitzak balio duelako. Sistemaren aurka egiteko festa, irria, algara eta ondo pasatzea ere, elkarrekin eskutik lotuta, lepotik helduta.\nPoema bat amaitzen duzu esanez: “Eta bai / egiazki bizitza ederra ere bada. / Benetan”. “Ere” horretan dago gakoa, liburuak ez baitu ukatzen gordinkeria, hitz asko oso pisutsuak dira: justizia, interdependentzia, falokrazia... baina beti dago bizitzaren edertasunaren aldeko aldarri bat. Zerekin nahi zenuke geratzea jendea liburua irakurtzean?\nNik bete betean bizi izan nituen 80ko eta 90eko hamarkadak, Euskal Herriko historian oso gogorrak izan ziren urteak. Garai haiek emandako kolpea gurekin daramagu. 80ko hamarkadan zegoen leloa, benetan sinetsita geunden gainera, “No future” zen. Punk garaiaren esentzia biltzen zuen lelo horrek. Nik bizi izan dut lehen pertsonan, adinagatik, benetan sinetsita ginen ez zegoela etorkizunik, ez humanitatearentzat, ez langileentzat, ez gazteentzat... Denbora aurrera doa, eta esaten duzu, “Bai, egia, garai hura markatuta dago eta esaldi horrek biltzen du haren funtsa, baina horri orain zer jarri aurrean? Bai, gordinkeria badago, baina bizitza ederra ere, bada. Eta etorkizun hori hemen dago, guk egunero egiten dugu, eta gure esku dago aldatzea bestelakoa izateko.\nDeigarria egin zaidan beste gauza bat da zenbat dialogatzen duzun pertsona konkretuekin: Virginia Woolf, Idoia Beratarbide, Josu Erkorekaren rekortea, Gallinulo Porphyriori, Moio... Beharra sentitzen zenuen dialogo batzuk edukitzeko?\nBai, elkarrizketa horiek guztiak, norbaiti zuzentze horiek guztiak, Koldo Izagirrek oso ondo izendatu zuen bezala, mintasun batetik dator, mintasun handi-handi batetik. Ez da min abstraktua, konkretua baizik. Egiten dugunak, esaten dugunak, entzuten dugunak gure egunerokotasunean arrasto bat uzten du; arrasto hori hor dago eta erantzuleak badira, eta bakoitzak bere erantzukizunak hartu behar ditu. Min hori barruan daukat eta barruan errotuta geratzen zait, poema bilakatzen den arte; min hori hor dago, izen-abizenak ditu, min kolektibo bat da, eta elkarrizketa beharrezkoa da bestearekin.\nAhots bakar bat dago liburuan, baina forma ezberdinak hartzen ditu: poema laburrak, arnas luzekoak, musikalak, jostalariak... “Sagar sareak”ek adibidez, erritmoa oso landua dauka. Poesia forma ezberdinak erabiltzeko hautua kontzientea izan da, zeozerren bila ari zinen?\nDenetik dago. Nire bizitzan gehien irakurri dudan gehiena poesia da, poesia mota ezberdinak: laburrak, aforismoak, poesia narratiboa... Guztia hartzen dut kontuan, baina ez kontzienteki, funtsean paperaren aurrean idazten hasterakoan barruan duzun zurrunbiloa pixkanaka doa forma hartzen. “Heteronormatibatearen etikatik at” poemak, kasu, argi ikusten nuen perkusioa zuela, eta jendea irudikatzen nuen borobilean musikaltasunez irakurtzen. Amaierako “Asanblada” poeman berriz, hitzek berauek zuten musika, hura idazterakoan kantatu egiten nuen. “Sagar sareak” idaztea oso ederra izan zen, asko gozatu nuen: hitza aukeratuz, sentsualitatea eta sexualitatea bilatuz, balada moduko erritmo bat da.\nBeste poema batzuek manifestu kutsua dute, manifestu zorrotzak baina oso humanoak era berean...\nBai, horixe bera. Ez duzu manifestu bat edo panfleto bat idatzi nahi, poesian edertasuna horren gainetik dago, nola esan zerbait modu eder batez. Humanoa da alde horretatik. Bestea interpelatzen dudanean astindu moduko bat ematea helburua: “E! Sufritzen ari gara; e! Zapalkuntza historiko batetik gatoz, eta hor sartuta gaude oraindik ere; e! Begira gaitzazu, aurrez aurre, maila berean; humano zu, humano ni, humanoak denak”. Inguratzen nauen min eta zapalkuntza eta bidegabekeria guztien aurrean, nik eskatzen posizionamendu bat hartzea eskaten dut. Interpelazioa bide horretatik doa.\nEsan duzu batez ere poesia irakurtzen duzula. Zer nolako poesiak mugitzen zaitu gaur egun?\nOrain asko ari naiz disfrutatzen, adibidez, Munduko Poesia Kaierekin. Aurretik oso azaletik ezagutzen nituen egileak, erdarazko erreferentzietatik askotan, eta orain aukera dago euskaraz irakurtzeko. Asko ari naiz disfrutatzen horrekin. Gozamena da, duela hamar urte ez genuen horrelako aukerarik. Beti egon izan dira euskaraz gauza batzuk, poema solteak, antologiaren bat, baina ez orain bilduma honekin bezala: modu jarraian argitaratuak, egile aukeratuekin, sekulako lana dago hor.\nEta zure ustez, zer ahal du poesiak?\nBeste edozein kultur adierazpenak ahal duen gauza bera, lotuta doa dena. Poesia, edo antzerkia, edo musika... Humano garen aldetik humanoago egiten gaituen adierazpen bat gehiago da poesia, beharrezkoa duguna gure bizitzan.\nBizi dugun sistema kapitalista honen kontra zer aldarrikatuko dugu, bizipoza eta bizitza duina ez bada?\nEmakume idazlea naiz, bi ahalduntze prozesu horiek bat egin dute prozesuan, eta horren emaitza da liburua\nHumano garen aldetik humanoago egiten gaituen adierazpen bat gehiago da poesia, beharrezkoa duguna gure bizitzan


Gizateriaren kontrako krimena nazioarteko zuzenbidearen arabera hilketa masiboko ekintzak edo herri oso baten aurkako jazarpena definitzeko kontzeptua da. Beste guztien gaineko delitu penaltzat jotzen da. Terminoa lehen aldiz 1907ko Hagako Konbentzioaren atarikoan erabili zen eta, ondoren, nazien aurkako Nurenbergeko epaiketetan (1945etik 1949ra) Holokaustoren inguruko akusazioetan, nahiz eta krimen handiak izan, ez baitzuten nazioarteko itun zehatzik urratzen.\n3 Krimenen preskribaezintasuna\n1998ko uztailaren 17an Nazioarteko Zigor Auzitegiak Erromako Estatutua onartu zuen eta bertan Gizateriaren kontrako krimenaren epigrafearen azpian jasotzen diren delituak zehaztu zituen: hilketak, deuseztatzea, esklabotasuna, deportazioa, bortxazko populazioaren lekualdatzea, espetxeratzeak edo nazioarteko itunen aurkako beste motatako bahiketak, tortura, bortxaketak, sexu-esklabotasuna, bortxazko prostituzioa, bortxazko haurdunaldiak, bortxazko antzutzea edo antzeko sexu-bortxaketak, berezko nortasuna duten taldeen aurkako jazarkundeak, pertsonen desagerpenak, apartheid krimenak.\nEraso horiek sistematikoki populazio zibilaren aurka eramaten dira, egiten ari denaz kontzientzia erabatekoa izanik.\nErromako Estatutuaren arabera, Gizateriaren aurkako krimenen barruan 11 motatako ekintzak zerrenda daitezke:\nHilketak: nahita eragindako homizidioak.\nEzereztatze krimena: populazioaren parte bat akabatzeko asmoz, bizi-baldintzak gogorrak ezartzea: elikagaiak ez zabaldu, botikarikk ez eman, ura mugatzea...\nBeste ekintza basati batzuk, pertsonen osotasun fisiko edo psikikoaren aurkakoak.\nKanbodiako Khmer Gorrien hilketak.\nKrimenen preskribaezintasuna[aldatu | aldatu iturburu kodea]\nZuzenbide penalean, normalean, denbora tarte jakin bat igaro ondoren, gaizkileen aurkako jazarpena amaitzen da. Era horretako delituekin, ordea, ez da halakorik gertatzen: preskribaezintasuna ezartzen zaie, kriminal horien ardura ez da sekula bukatzen.\nNazio Batuen Giza Eskubideetarako Goi Mandatariaren Bulegoak (ACNUDH) 1991n protokolo bat aurkeztu zuen, Minnesotako protokoloa izenekoa, gizateriaren aurkako krimenak ikertzeko garaian, batez ere Estatu susmagarrien funtzionarioek ikerketetan eragina ez izateko.\nOrriaren azken aldaketa: 8 abendua 2021, 18:08.


27 poligonoko sarbide berria eraikitzeko proiektuari heldu dio berriro ere Aldundiak - Gipuzko Buru Batzarra\n27 poligonoko sarbide berria eraikitzeko proiektuari heldu dio berriro ere Aldundiak\nDiputatuen Kontseiluak industriagunea eta GI-2132 errepidea Astigarraga parean lotzeko egitasmoa jasotzen duen kontratazio espedientea onartu du\nGipuzkoako Foru Aldundiaren Diputatuen Kontseiluak gaur onartu du GI-2132 errepidea Astigarraga parean Donostiako Martutene auzoan dagoen 27 poligonoarekin lotzeko proiektuaren kontratazio espedientea. Eider Mendoza foru bozeramaileak azaldu duenez, proiektua urte hasieran onartu zuen Aldundiak baina gero, COVID-19 pandemiak eragindako krisia zela eta, behin behinean gelditu zuen. “Orain, finantza agertokia argituta da; batez ere Ekonomia Itunaren Batzorde Mistoan lortutako akordioari esker, defizit gaitasuna eman diguna. Honi esker, gai gara honelako proiektuak berriro ere martxan jartzeko”, esan du. Lizitazioaren oinarrizko aurrekontua 6.709.300,98 euro da (%21eko BEZa barne) eta lanak gauzatzeko epea hamar hilabete.\nMendoza hedabideen aurrean agertu da gaur goizean, astero bezala, Diputatuen Kontseiluan hartu diren erabakien berri emateko. “27 poligonoa enpresa parke zabala da, gaur egun sarbide bakarra duena, GI-40 errepidean dagoen biribilgune batetik egiten dena. Proiektu honen helburu nagusia bide horretako trafikoa arintzea da”, azaldu du. “Sarbide berriak edukiera handiko sarearekin lotune zuzena eratzea ekarriko du. Honek asko arinduko du gaur egungo biribilguneak jasaten duen trafikoa”, zehaztu du Mendozak. “Martuteneko biribilgunean, egunero eta ordu puntatan, trafiko handia pilatu ohi da. Donostiako sarrera bat da erabiltzaile askorentzat eta, hori dela eta, bertan batzen diren 27 Poligonora sartu edo irteten diren ibilgailuak, Ospitaletik datozenak edo hara doazenak, Donostian sartu edo irten nahi dutenak eta AP-8tik sartu edo irteteen ari direnak. Industriagunera sarbide berriarekin, 27 poligonoko trafikoa asko arinduko da eta, ondorioz, Martuteneko biribilgunea deskongestionatzen lagunduko du”, gaineratu du.\nHonela, sarrera berri honen irekierak mesede egingo dio GI-40ko zirkulazioari, ibilgailu kopurua murriztu eta hauen fluxua hobetuko baitu. Foru bozeramaileak gogoratu duenez, Donostia eta Astigarragako udalek egindako eskariei erantzuten die proiektuak, Martuteneko 27 poligonorako sarrera-irteerak eta inguruko trafikoak arintzeko neurriak eskatzen baitzituzten. Proiektuan proposatzen da lotura erdi bat egitea GI-2132 errepidearen 7,200 kilometro puntuaren parean, Astigarragako Bidebitarte biribilgunetik poligonorako eta poligonotik biribilgune horretarako mugimenduak ahalbidetzeko, hartara, gaitasun handiko sareko sarbidea ahalbidetzen da. “Bide berri bat sortuko da lotura erditik, zeinak Petritegiko bidea gurutzatuko duen; ondoren, Astigarragako Galtzaur auzoa eta Antondegi gaina inguratuko ditu; eta, azkenik, 27 poligonoko Ubarburu pasealekuari lotuko zaio”, azaldu du foru arduradunak.


Vladimir Golenistxov - Wikipedia, entziklopedia askea.\nSan Petersburgo, 1856ko urtarrilaren 17a (juliotar egutegia)\nNiza, 1947ko abuztuaren 5a (91 urte)\nVladímir Semionovitx Golenistxov —errusieraz: Влади́мир Семёнович Голени́щев— (San Petersburgo, Errusiar Inperioa, 1856ko urtarrilaren 29a - Niza, Frantzia, 1947ko abuztuaren 5a) egiptologo handia izan zen, egiptologiaren aitzindarietako bat.\nGolenistxov Errusiako aitoren sendi zahar batean zuen jatorria eta San Petersburgoko unibertsitatean ikasi zuen. 1884-85ean, indusketak antolatu eta finantzatu zituen Wadi Hammamaten (Egipto), eta gero, 1888-89an Tell el-Maskhutan ikertu zuen. Hurrengo bi hamarkadetan hirurogei aldiz baino gehiagotan Egiptora bidaiatu zuen eta 6.000 egiptoar zaharki baino gehiagoko bilduma handia pilatu zuen, garrantzi handikoak diren zenbait dokumentu barne hartuta: Moskuko matematika papiroa, Unamonen historia eta Faiyumgo zenbait erretratu. Hermitageren hainbat papiro ere argitaratu zituen, esaterako Nefertiren profezia, Hermitage museoan zainduta dagoena.\nBere bilduma Puxkin museori saldu zion 1909an. 1917ko errusiar iraultzaren ondoren, ez zen Errusiara itzuli, Nizan eta Kairon kokatuz. Egipton, Kairoko unibertsitateko Egiptologia katedra ezarri eta egon zen 1924tik 1929ra. Kairoko Egiptoar Museoak ere kontratu zuen, non papiro hieratikoak katalogatu zituen.\nNizan hil zen, 90 urte zituela. bere dokumentuetako batzuk Oxfordeko Griffith Instituten daude.\n(Errusieraz) Vladimir Golenistxoven biografia. Victor V. Solkinek idatzita\nBNF: 14363816s (data)\nOrriaren azken aldaketa: 14 urria 2019, 16:13.


Kondoia erabili - Tolosaldea - Tolosaldeko ataria\nTolosaldeko Ataria 2018-03-09 21:00\nSexu bidez transmititzen diren gaixotasunez ariko gara aste honetan. Bi taldetan banatuko ditugu: parasito edo bakteriek eragindakoak eta birusek sortutakoak.\nBakteriei lotuta hiru gaixotasun dira aipagarrienak; clamidia, gonorrea eta sifilia. Birusei dagokienez, genitaletako herpesa, giza-papilomaren birusa, B eta C hepatitisa eta GIBa dira nabarmentzekoak


Mondragon Unibertsitateak, webgune berria Sustatu.eus - Teknologia albisteak\nMondragon Unibertsitateak, webgune berria\n2006-03-14 : 09:03\nMondragon Unibertsitateak webgune berria du atzo ezkero. Behin behineko webgunea da, hala ere, beta bertsio bat, Vocento Mediatrader eta CodeSyntax enpresek egina. Webgunea software librean oinarritua dago, eta hemendik aurrera osatzen joango da.\nVocento Mediatrader eta CodeSyntax enpresek enkargua jaso zuten Mondragon Unibertsitatearen webgune berria egiteko. VMT enkargatuko zen webgunearen diseinuaz eta edukiak hornitzeaz. CSren ardura, berriz, izango zen plataforma antolatzea. Hala ere, sasoia iritsi denez ikasleek erabakitzeko zer unibertsitatetara joango diren, Mondragon Unibertsitateak eskatu zien behin behineko webgune bat egitea, balizko ikasle batek behar duen gutxieneko informazioarekin. Horregatik sortu da, oso denbora laburrean, behin behineko webgunea.\nWebgune berrian sartzen denak aurkituko ditu sarreran bertan hiruzpalau albiste, eta eskuin aldean informazioa martxoaren 13an abiatu zen autobusaren gainean, hori ere ikasleak erakartzeko kanpainaren barruan. Ezker aldean, berriz, hainbat botoi, eta hor funtsezko informazioa: ikasketak, prezioak, garraioa, ostatua, etab.\nHemendik aurrera, osatu egingo da behin behineko webgune hori, harik eta jasotzen duen arte bai MUren informazio guztia, baita berauen fakultateena ere. Hori iritsi bitartean, MUren fakultateen webguneek piztuta segituko dute.


KRONIKA: Les 28eme NAUTIQUES DE TARBES - [EUS] Buruntzaldea Igeriketa- Albisteak\nHome Kronikak-Crónicas KRONIKA: Les 28eme NAUTIQUES DE TARBES\nBuruntzaldea IKT asteazkena, apirilak 18, 2018 Kronikak-Crónicas,\n9 URRE, 3 ZILAR eta 3 BRONTZE, 8 FINAL, 9 MARKA PERTSONAL, TALDEKO 2 ERREKOR BERRI eta TXAPELKETAKO ERREKOR BAT ekarri dituzte Tarbes-etik gure lau neskek\nAinhoa Martin-ek Meeting-eko errekor berria ezarri zuen 100 bular proban\nPasa den asteburu hontan Aintzane Sarobe, Paula Sevillano, Ainhoa Martín eta Leire Martín Tarbes-en izan dira "Les 28eme Nautiques de Tarbes" lehiaketan Gipuzkoako Selekzioarekin parte hartzen. Bertan bikain aritu dira laurak, igeri egindako proba gehienetan lehen postuetan sailkatuz eta, tartean, taldeko errekor berriak lortuz.\nArestia aipatu bezala, gureek la bikaina egin zuten Tarbes-en. Hona hemen banaka-banaka bakoitzak lortutako emaitzak:\nAinhoa 50, 100 eta 200 bular probatan, 50 tximeletan eta 200 metro lau estiloetan aritu zen. Bular estiloko 50 eta 100 metroeta eta tximeletako 50 metroetan finalerako sailkatze lortu zuen Ainhoak eta bular estiloko bietan, finaletan, txapeldun izatea lortu zuen urreak lortuz. Tximeleta estilokoan aldiz, finalean hirugarren izan ze eta brontzea eskuratu zuen.\n200 metroko gainontzeko bi probek finalik ez zutenez, sailkapena zuzenean serieetan jokatu zen eta bietan ere Ainhoa nagusi izan zen, beste bi urre eskuratuz.\nDominez gain, Ainhoak 100 bular probako 1:16,13arekin Meeting-eko errekor berri bat ezarri zuen. Tximeleta erako 50 metroetan marka pertsonala egin zuen kronoa 31,26an geratuz eta gauza bera egin zuen 200 metro lau estiloak proban, 2:28,46rekin, arreko marka pertsonala 3 segunduta hobetuz. Bular estiloko 50 metroetako 35,43arekin taldeko 15 urteko errekor berria ezarri zuen eta 200 lau estiloak probako marka taldeko 15 urteko eta absolutu mailako errekor berriak dira.\nAinhoa bera errelebuetan ere aritu zen, bere kasuan, 4x100 lau estiloetako bular estiloko posta egiten. Errelebu hori laugarren sailkatu zen.\nLeire Martín 50 eta 100 bizar probatan, 50 eta 200 librean eta 400 estiloetan aritu zen. Horretaz gain, 4x100 librean eta 4x100 lau estiloak errelebuetan ere hartu zuen parte. 50 metroko bi probatan eta bizkar estiloko 100ekoan Leire finaletarako sailktu zen eta hauetan, lehen postuan sailkatu zen hiruretan, hiru urre eskuratuz. Ainhoaren kasuan bezaa, 200 lbrean serieetan erabaki zen zuenean sailkapena eta proba horretan era txapeldun izan zen Leire lau estiloetako 400 metroetan bezalaxa, guztira bankako proba guztietan urrea eskuratuz.\nErrelebuetan, 4x100 librean laugarren postan izan zen Leire eta taldeak zilarra eskuratu zuen. 4x100 lau estiloetan aldiz bizkar estiloko lehen posta burutu zuen eta taldeak urrea eskurat zuen.\nPaula 50, 100 eta 200 librean eta 50 bizkar probatan aritu zen. Estilo libreko 100 metroetan finaletarako sailkatu zen Paula eta baita 50 bizkar proban ere. Lehenengoan seigarren postuan amaitu zuen eta bigarrenean aldiz, bosgarrenenan.Paulak eskuratutako domina 200 librean etorii zen 2:16,84 markarekin. Brontzea 4x100 estilo libreko errelbuko hirugarren posta slto eginez lortu zuen Paulak.\nHorretaz gain, Paulak hiru marka pertsonal berri egitea lortu zuen lehiaketa honetan. Lehena 50 librean kronoa 30, 22an geratuz, bigarrena 100 librean 1:04,73 eginez eta, hirugarrena, 50 bizkar proban, kronoa 33,74an geratuz.\nAintzanek 100 eta 200 librean eta 100 eta 200 bizkar probatan hartu zuen parte. Aintzanek ez zuen finalik jokatzerik izan, ez da harritzekoa ere, bertaratutakoen maila altua baitzen eta bera lehen urteko infantila delako. Hala ere lehen aldiz bizi izan zuen esperientzia hau, bigarren aldiz igerileku luzean lehiatu zen eta modu sendoan gainera eta, zalantzarik gabe, bere formakuntzan mesedegarri izango zaio hau.\nEmaitzei dagokionez, banakako probatan finalik eta dominarik izan ez bazuen ere, 4x100 libre errelebu bateko hirugarren postan salto egin zuen Aintzanek eta errelebu hori bigarren sailkatu zen zilara eskuratuz.\nHorretaz gan, marka pertosnalak egitea lortu zuen Aintzanek. Estilo libreko 200 metroko marka berria 2:26,31ean utzi zuen eta bizkar estiloko 50, 100 eta 200 metrokoak ere hobetu zituen, buruz buru 37,92, 1:17,50 eta 2:45,13 eginez.\nNeguko eta Udarao zikloen artean dagoen momentu honetarako emaizta onak gureek lortutakoak. Hemendik aurrera jada, udarako zikloa prestatzen hasiko gara buru-belarri. Aupa neskak!! Burunpower!!\nAhaztu gabe, ez genuke laburpen hau bertaratu ziren entrenatzaile gipuzkoarrei eskerrak eman gabe amaitu nahi, beraien borondaterik gabe ez litzateke posibe izango eta.\nMilesker Jon, "Artza", "Rober" eta Alex!! Gipupower!!\nArgitaratzailea Buruntzaldea IKT ordua asteazkena, apirilak 18, 2018


Obra txikiak egiteko dirulaguntzak eskatzea. 2021ko deialdia\n2020ko uztailaren 30tik irailaren 30ra, biak barne.\nEskaerarekin batera agiri hauek bete beharko dira: obraren eskaera inprimakiaren osagarria den inprimakia. Hirigintza arloko udal teknikari aholkulariak bete eta izenpetu beharko du agiri hori.\nGogaratu lehenik inprimakiak zure ekipora deskargatu behar dituzula betetzen hasi baino lehen ez bete zuzenean nabigatzailean.TR\nEskaerari lotutako dokumentazioa: egingo diren obren aurrekontu xehatua edo balioespena, kostua eta BEZa bereiz adierazita. Hirigintza arloko aholkuak ematen dituen udal teknikariak proiektuaren beharra egiaztatzen badu (eskaera inprimakiarekin batera dagoen “Proiektuaren beharraren ziurtagiria / Hirigintza txostena” inprimakian), obren aurrekontua edo balioespena aurkeztu beharrean, obrak burutzeko proiektu teknikoa aurkeztu beharko da, non orobat jaso beharko baitira Eraikuntzaren Kode Teknikoaren 1. eranskinean finkatutako agiriak eta edukiak. Eranskin hori martxoaren 17ko 316/2006 Errege Dekretuak, eraikuntzaren kode teknikoa onartzen duenak, onartu zuen.\n21/2013 Foru Arau horren 17. artikuluaren 5. idatz zatian ezarritakoaren arabera, ezingo da eskatu laguntzarik Lurralde Orekaren Sailak kudeatzen dituen beste laguntza programa batzuen baitan eskatu diren edo 2020rako deialdietan eskatuko diren obretarako.\nProzedura hasteko eskaeran ez badira betetzen 39/2015 Legearen 66. artikuluko baldintzak eta, hala badagokio, 67. artikuluan adierazitakoak edo aplikagarri den berariazko legedian eskatutako beste batzuk, interesdunari errekerimendua egingo zaio hamar eguneko epean akatsa zuzentzeko edo aurkeztu ez dituen nahitaezko agiriak eramateko, eta adieraziko zaio ezen, hala egin ezean, eskaeran atzera egin duela ondorioztatuko dela, horretarako ebazpena aipatutako legearen 21. artikuluan jasotako moduan eman ondoren.\nProiektu beharraren ziurtagiria/Hirigintza txostena\nFakturak aprobatzeko eredua\nWebetik formularioa sortzean gorabeheraren bat gertatuz gero, jo aldundi digitaleko erabiltzailearen arretarako zentrora: diputaciondigital@araba.eus\n945 569 028 telefonora ere deitu dezakezu, astelehenetik ostiralera, 8:15etik 14:30era, jaiegunetan izan ezik.\nBeste edozein kontsulta egiteko Obra Txikiak Egiteko Programaren 2019ko deialdiaren gainean, Lurralde Orekaren Zuzendaritzako Toki eta Udalerriaz gaindiko Azpiegituren Sustapenaren eta Finantzaketaren Zerbitzura jo dezakezu (945 18 18 18 - luzapena 52445 Isabel), 8:15etik 14:30era, jaiegunetan izan ezik.\nEskaerak Arabako Foru Aldundiaren egoitza elektronikoan aurkeztuko dira; beraz, ezinbestekoa izango da eskatzaileek, aldez aurretik, ziurtagiri elektronikoa izatea. Egoitza Elektronikora sartzeko bideak zeintzuk diren eta entitate ziurtatzaile batek jaulkitako ziurtagiri elektronikoa non eskatu behar den jakiteko, jo “Ezagutu egoitza – Nola sartu” izeneko atalera.\nBidali beharreko agirien bolumena 10 MB baino gehiago bada, Arabako Foru Aldundiaren erregistro orokorrean edo horrekin hitzarmena izenpetuta duten toki erakundeetako erregistro orokorretan aurkeztu ahal izango dira.\nEgoitza elektronikoaren bitartez soilik aurkeztu ahal da.


Zaindu Zaitez | Txitxarroa, arrain xume bezain zaporetsua\nTxitxarroa ur gaziko arrain urdina da, bere kolorea urdin berdexka da eta haragi leun bezain zaporetsua dauka.\nLonjetan oparitutako arraina bazen ere, 80ko hamarkadan birbaloratu zen. Lehenago, ugari zegoenez, bere kotizazioa oso txikia zen. Hori dela eta, oso balio urria zeukanez, askotan itsasora botatzen zen, edo ezin merkeago saltzen zen irina egiteko.\nTxitxarroa arrain osasungarria da, zapore ezin gozoagoa dauka eta oso merkea da.\nHezur asko dituenez, batzuentzat etsigarria izan daitekeen arren, gure dietarako osasun-iturri gomendagarria da benetan. Zapore ezin gozoagoko arraina da, eta merke-merkea ere bai, baina, batez ere, sasoian erosten badugu, udazkenetik apirilera, alegia. Bere haragia urtsuagoa da hilabete hotz horietan.\nArrain hau 200-300 metroko sakoneran bizi da, gorputz luzanga dauka eta bere begiak zein ahoa handiak dira buruaren aldean. Ale handienak itsas zabalean daude; eta gazteenak, badietan zein kaietan. Ezten txikia dauka bizkar-hegalaren aurrean, eta bere ezkatak txikiak bezain biribilak dira.\nEspainian gehien kontsumitzen den txitxarroa zuria edo Mediterraneokoa da. Bere tamainaren arabera, txitxarrotzarra edo txitxarrotxoa be esaten zaio.\nArrain koipetsua da, eta, fresko, izoztuta, ketuta edo kontserban erosi daitekeenez, era askotako plater eta errezetetan erabili daiteke. Oro har, labean erre, plantxan egin edo frijitu egiten da. Edonola prestatuta ere, ezin gozoago da, bere haragi trinkoaren zaporea oso bereizgarria delako. Zerbitzatzean, olio errea botatzen zaio gainetik, edo panadera patatak, tomateak, piper erreak edo pistoa jartzen zaizkio hornigai moduan. Hona hemen ongailu arruntena: zorrotada bat limoi-ur edo ozpinez, baratxuriz, oliba-olioz eta perrexilez egindako ozpin-olioa. Frijitzeko txitxarro preziatuenak tamaina txikiagokoak dira, txitxarrotxoak, alegia. Horretarako, irinetan pasatzen dira. Bestetik, handiagoak edo txitxarrotzarrak egokiagoak dira labean erretzeko.\nIzokinarekin eta sardinarekin batera, omega-3 gantz-azido gehien daukan arraina da. Beraz, oso gomendagarriak dira kolesterol-maila eta triglizeridoak gutxitzeko. Era berean, bihotzeko gaixotasunetarako arriskua ere murrizten dute.\nHorrez gain, balio biologiko handiko proteinak eta B, A zein D taldeko bitaminak ere baditu. Osagai mineralei dagokienez, magnesioa daukan arren, gainerako arrainek beste dauka. Era berean, burdina eta iodoa ere baditu.


Eddi Reader eskoziarrak kontzertua eskainiko du Baluarten Musiketan zikloaren barruan - GARA\nEddi Readerrek, folka, popa eta musika akustikoa nahasten dituen musikari eskoziarrak, kontzertua eskainiko du gaur iluntzean Iruñeko Baluarte entzunaretoan, Musiketan zikloaren baitan.\nReaderrek Glasgowko kaleetan hasi zuen bere ibilbide profesionala eta Eskoziako folkaren egoera aztertu ostean, mundu osoan barrena ibili zen kale ikuskizunetan emanaldiak eskaintzen. 80ko hamarkadaren hasieran Londresera joan zen eta bertan berehala egin zen ezagun. The Waterboys, Billie McKenzie, The Gang of Four, The Eurythmics eta Alison Moyet artistekin aritu zen Fairground Attraction taldea osatu zuen arte.\nEuren lehenengo albumarekin zenbait herrialdetan goia jo ostean, taldea desegin egin zen eta Readerrek bakarkako lanari ekin zion. Orduz geroztik hamar disko eman ditu, bai eta zuzenean grabatutako beste zazpi lan ere.\nHonakoa hamabigarren emanaldia da, eta beste bi gelditzen dira kontzertu sorta amaitzeko. Maiatzaren 4an izango da hurrengo topaketa Musiketan jaialdiaren baitan. Orduan Kuunkuiskaajat bikote finlandiarrak eskainiko du kontzertua. Maiatzaren 18an, berriz, Phil Cunnigham & Aly Bain musika zelta jotzen duen taldea arituko da zikloari amaiera emateko.\nEddi Readerren kontzerturako sarrerak 13 euroan daude salgai eta ohiko saltokietan eros daitezke. Alegia, www.baluarte.com webgunearen bidez, 902 150025 telefonoan edo aretoan bertan. Nafarroako Unibertsitateko ikasleek, ordea, 3 eurotan eskuratu dezakete sarrera Aularioko Ekintza Kulturalen bulegoan.


Irekia Berrikuntza-metodologia berria Workshop Berrikuntzarako Bideak Donostia Turismo-rekin\nWorkshop Berrikuntzarako Bide gertagaitza 2017\nDonostia Turismok Berrikuntzaren Bide gertagaitza izeneko Workshop-a egin du Conexiones improbables-ekin, Produktu eta zerbitzu turistikoetan berritzeko inspirazioa izenburupean.\nProduktu baten ohiko sorreratik harago joan nahi izan zuten eta eguneroko kudeaketan aplikatu daitezkeen berrikuntza irekiko tresnak eta metodologiak ezagutu eta txertatzearen inguruan egin zuten lan.\nTailerra Donostia Turismoko bazkideentzat egin zen eta bertan izan ziren hoteletako, eta sukaldaritza eta gastronomia-zerbitzuetako arduradunak, gidari turistikoak, dendak eta Donostia bisitatzen dutenen esperientzia hobetzera bideratutako organizazioak.\nWorkshop-ean, berrikuntza irekiari buruzko sarrera kontzeptual baten ondoren, Conexiones improbables-ek garatutako Visual Thinking eta Design Thinking-en tresna ezberdinak erabili ziren, hala nola, Gertagaitzarekin bat etorri edo “Galdera-katea”. Workshop-ean parte hartu zutenen galderetako batzuk ondorengoak izan ziren: Zure negozioan arriskatzea gustatzen zaizu? Merezi al du eserita gelditu eta ezer ez egiteak? Turismoa ona al da? Hobetu al dezakegu?\nAzkenik, parte-hartzaile bakoitzak bere Berrikuntza Bide propioa diseinatu zuen, zerumuga moduan Donostia Turismoren berrikuntza-erronka kolektiboak zituztelarik.\nHorrez gainera, Workshop-ean, erakundeak egingo duen Pilula sortzailea ere aurkeztu zen; pilula horretan ahalik eta bazkide gehienen inplikazioa lortu nahi da. Tailerra, beraz, proiektu kolektibo honetan inplikatzeko elementu motibatzaile izan zen.


Formakuntza eta esperientziak trukatzeko saioa - Elankidetza - Garapenerako Lankidetzaren Euskal Agentzia\nFormakuntza eta esperientziak trukatzeko saioa\nGLEA-eLankidetzak esperientziak trukatzeko jardunaldiak eta topaketak antolatzen ditu, sektoreko eragileek, bereziki euskal erakundeek, informazioa parteka dezaten, esperientziak truka ditzaten, ikas dezaten, elkar ezagut dezaten eta itunak sina ditzaten.\nSexu- eta genero- aniztasunaren inguruko formakuntza\nGLEA-eLankidetzak antolatutako jardunaldiak 2021eko azken hiruhilekoan, gaiaren ezagutzan sakontzeko eta hainbat erakunderen ikaskuntzak partekatzeko.\nLehen saioa: Sexu- eta genero- aniztasunari buruzko lehen sarrera-tailerra LGTBI+ Arreta eta Dokumentazio Zentroa ALDARTEren eskutik. Ikusi aurkezpena eta saioa:\nBigarren saioa: Lankidetza eraldatzaile ez arautua Iniciativas de Cooperación y Desarrollo INCYDEren eskutik, eta antolakuntza-mailako esperientzia partekatu dugu Brasilgo Movimiento de los Trabajadores Rurales Sin Tierra-MSTrekin. Ikusi aurkezpena, bibliografia eta saioa:\nHirugarren saioa: Sexu- eta genero- aniztasuna lurreratzeko eta barneratzeko zenbait gako INCYDEren eskutik, gizarte-eraldaketarako hezkuntzan Setem Hego Haizeak eta Euskadiko Mugarik Gabeko Ingenieritzak duten esperientziak ezagutu ditugu. Ikusi Setem, ISF, INCYDE-ren aurkezpenak eta saioa:\nLaugarren saioa: Esku hartzeko ildoak INCYDEren eskutik, Medicusmundi Bizkaia eta Mugen Gainetiken lankidetza-proiektuetan esperientziak partekatu ditugu. Ikusi INCYDE eta Mugen Gainetik-en aurkezpenak eta saioa:\nGeneroa erakunde barruan inguruko Jardunaldiak\nEuskadiko GGKEen Koordinakundeak eta GLEA-eLankidetzak antolatutako jardunaldiak, erakunde barruko genero-ikuspegia lantzen jarraitzeko.\nOrain arte, 5 edizio egin dira, gai hauekin:\n1.- Generoa eta antolaketa-kultura (2016)\n2.- Erresistentziak eta gatazkak konpontzea (2017)\n3.- Lankidetzaren sektorean sexu-jazarpenak eta sexuagatiko jazarpenak saihesteko eta halako kasuetan jarduteko protokoloa (2018)\n4.- 10 urte igarota, feministagoak al gara? Azken hamarkadan euskal lankidetza-eragileek parekidetzaren alorrean burutu dituzten prozesuetako aldaketak, ikaskuntza, zailtasunak, erronkak, irismena eta abar aztertuko dira. (2019)\n5.- Aurrekontuak lupa feministarekin (2020)\nJardunaldien edizio desberdinen triptikoak eta bideoak\nGarapenerako Estrategia Positiboen Jardunaldiak\nGLEA-eLankidetzak eta Bilboko Udalak antolatzen dituzten jardunaldiak dira. Helburua da, Iparraldeko eta Hegoaldeko eragileen esperientzien trukaketarako, emakume eta/edo feminista erakundeek emakumeen ahalduntze prozesuen inguruko ikasketak partekatzeko espazio bat sortzea.\nOrain arte, 12 edizio egin dira, gai hauekin:\nHezkuntza, Sexu eta Ugalketa Osasuna, Agroekologia (2005)\nTokiko boterea, Parte-Hartzea eta Antolatzea (2006)\nEmakumeen Herritartasun Ekonomikoa (2007)\nElikadura-subiranotasuna emakumeen jakintzatik eta haien jabekuntzarako (2008)\nEmakumeen aurkako indarkeria sistemikoari buruzko hausnarketak eta ekintza feminista politikoa (2009)\nSexu Eskubideak eta Ugalketa Eskubideak: emakumezkoen gorputza ahalduntze gune bezala (2010)\nMugak zeharkatuz: emakumeak ahalduntzeko erronkak jatorrian, bidean eta helmugan (2011)\nGerraren eta bakearen birdefinizio feminista (2012)\nOndasun naturalen erabilera jasangarriaren aldeko ekintza feministak (2014)\nEmakumeak Erresistentzian: indarkeria matxistari aurre egiteko esperientziak, Afrika eta Asiakoak (2015)\nEredu nagusiari aurre egitea sexu eta genero dibertsitatearen bidez (2016)\nGiza Eskubideen Emakumezko Defendatzaileak: bizitzaren, zainketaren eta babesaren defendatzaile (2018)\nJardunaldien edizio desberdinen triptikoak, argitalpenak eta bideoak


Udaberriko produktuak, udarako hazi eta artisauen azoka berezia zapatuan - Arrasate - Goiena.eus\nUdaberriko produktuak, udarako hazi eta artisauen azoka berezia zapatuan\nJokin Bereziartua Lizarazu 2016-05-19 12:19\nEskuartean elkartekoen azoka bat Seber Altuben, artxiboko irudi baten.\nZapatuan baserritarren azoka egingo da Seber Altube plazan, 09:00etatik 14:00etara. Baserritarren postuetan udaberriko produktuak izango dira nagusi eta, gainera, Udalatx mintegikoen denetariko haziak erosteko aukera egongo da. Hori gutxi balitz, Eskuartean taldeko artisauen bederatzi postu ere egongo dira. Erabateko azoka izango da maiatzekoa.\nUdaberriko itxura garbia izango du azokak. Zapatuan hamabost postu egongo dira: Arrasateko sei baserritar, Debagoieneko lau, beste eskualde batzuetako hiru baserritar eta gainerako postu bereziak –sukalderako eta baserrirako tresneria–.\nZapatuko azokari ukitu berezia emango diote Eskuartean artisau elkarteko kideek: "Aspaldi esan ziguten baserritarren azokan parte hartzea nahi zutela; hilero ez dugu ikusten, oso bestelakoak direlako, baina tarteka etortzeko aproposak dira. Balioan jarri behar ditugu ekoizle txikien ezaugarriak. Bertakoak dira eta eurek egindako produktuak saltzen dituzte. Neurri baten, gainera, baserritarrena artisau lana ere bada".\nBederatzi postu jarriko dituzte: Joana Manzisidor (graffiti pertsonalizatuekin txapelak-eta), Lexuri Doyague (birziklatutako koadernoak), Izaro Sanchez (askotariko bitxiak), Helena Azkarragaurizar (ilustrazioak euskarri ezberdinetan), Sara Migelez (objektu eta objektu zatiekin egindako bitxiak), Lara Gonzalez (osagarriak eta ezkontzetarako poltsak), Nagore Uriarte (egurrezko bitxigintza), Lur Cano (makramezko bitxiak) eta Edurne Erauskin (zilarrezko bitxiak).\nBertako hazien alde lanean\nEskualdeko postuen artean egongo dira Udalatx mintegiko Idurre Aranguren eta Nerea Altuna. Udaberrian "oso lanpetuta" ibiltzen dira baina udara eta hurrengo negura begira jarrita daude honezkero, asteon Arrasate Irratian azaldu dutenez: "Landareak prestatzen ditugu eta horregatik gure fokua aurrerago dago jarrita". Zapatuko azokan denetariko haziak –bertakoak horietako asko– erosteko aukera eskainiko dute Udalatx mintegikoek: patata eta baba haziak, lekak, tomateak, orburuak, berenjenak, piperrak, kalabazinak, pepinoak, letxugak... Orturako produktuen haziez gain, askotariko belar usaintsuen haziak ere eskainiko dituzte: albahaka, perrexila... Mintegikoen erronka nagusietako bat da bertako hazia mantentzea: "Gure borroka da, arrasatearrak izanda, Arrasateko hazi-barietate batzuk mantentzea", adierazi du Arangurenek.\nEra berean, askorendako ezezagunak izango diren lore elektrikoekin ere etorriko dira Udalatxekoak: "Goi-mailako sukaldaritzan erabiltzen dira. Elektrizitatea ematen dute mihian, zapore batetik besterako aldaketa ahalbidetzeko. Margarita baten antzekoak dira, lore-hosto barik".


Gizarte zerbitzu arloko diru-laguntzen oinarriak - Noticias - Ibarra\nGizarte zerbitzu arloko diru-laguntzen oinarriak\nAbuztuaren 6a baino lehen egin beharko dute eskaera diru laguntzak eskatu nahi dituzten elkarte edo pertsonek.\n2018ko maiatzaren 25ean eginiko bilkuran hala onartuta, Ibarrako udalerrian gizarte zerbitzu arloan emango diren diru-laguntzen 2018 urterako oinarriak argitaratu dira. Oinarri hauen helburua, 2018 urtean Gizarte Ekintzako esparruan jarduerak, proiektuak edo programak burutzen dituzten irabazi asmorik gabeko pertsona edo elkarteei diru-laguntzak arautzea da.\nDiru-laguntzak ematerako garaian honako printzipioak hartuko dira kontuan: publizitatea, objetibotasuna, gardentasuna, berdintasuna eta diskriminazio eza.\nEta, ondorengo ekintze tara bideratutako jarduera, proiektu edo programak egiten dituzten pertsonei edo irabazi-asmorik gabeko elkarteei, norgehiagokako erregimen bidez, emango zaizkie diru laguntzak.\nDiruz lagundu daitezkeen ildo eta programatzat joko dira Ibarrako udalerrian garatuko diren gizarte ekintza esparruan dauden, jarduera, proiektu eta programak, honako modalitateak ezberdintzen direlarik:\na) Lankide tza Proiektuak garapen bidean diren herrialdeetan: I eranskinean arautua.\nb) Gizarte Zerbi tzu en arloan diharduten per tso na edo elkarteen tza ko lagun tzak: II eranskinean arautua.\nc) Erretiratuen elkarteen tza ko lagun tzak: III eranskinean arautua.\nd) Genero berdintasunaren arloan diharduten irabazi asmorik gabeko talde eta elkarteen tzat diru-lagun tzak: IV eranskinean arautua.\nIkusi hemen, diru-laguntzen inguruko informazio osoa eta oinarriak.


Igorle termoelektrikoak | Consumer\nBero-ekarpen ertaina behar duten etxebizitzetarako eta gela txiki edo ertainetarako da egokia.\nIgorgailu termoelektrikoak berokuntza-sistema garbia, segurua eta instalatzeko erraza dira. Nahikoa da paretan zintzilikatzea, entxufatzea eta martxan jartzea. Kontsumoari dagokionez, beste sistema batzuek baino %30 potentzia txikiagoa behar dute funtzionatzeko. Gainera, sentsore bat eta segurtasun-termostato bat dute, igorlearen tenperatura kontrolatzeko.\nIgorgailu termiko edo termoelektrikoak beroa sortzean energia elektriko ahalik eta gehien aurrezteko diseinatuta daude. Izan ere, beste berokuntza-sistema batzuek baino %30 potentzia txikiagoa behar dute funtzionatzeko.\nNeurri ertaineko bero-ekarpena behar duten etxebizitzetarako eta gela txiki edo ertainetarako da egokia.\nBeste berokuntza-sistema batzuen aurrean, igorgailu termoelektrikoek ez dute ingurua aldatu edo lehortzen eta ez dute usainik igortzen. Gainera, ez dute gasik, kerik edo hondakinik sortzen, ez baitute erregairik erabiltzen eta ia ez baitute mantentze-lanik behar. Hura osatzen duten materialek denboraren eta korrosioaren kontra egiten dute.\nIa aparatu guztiak digitalak dira, eta segurtasun-termostato bat dute tenperaturaren erregulazioa konfiguratzeko, funtzionamendu-ordutegia programatzeko eta elikadura elektrikoa eteteko, erradiadoreak ohi baino tenperatura altuagoa lortzen badu.\nBerokuntza elektrikoaren aldaera hori hiru bertsiotan merkaturatzen da: fluidoa, teknologia lehorra edo zeramikoak.\nFluidoen igorgailu termoelektrikoek olioa baino likido likatsuagoa dute barruan\nFluido-igorgailu termoelektrikoek olioa baino likido likatsuagoa dute barruan. Hark bere ekonomia optimizatzen du beroa metatzen duelako, baina denbora gehiago behar du pizteko. Aparatuarentzako termostatoak hurrengo pizketa atzeratzen du, hozten denbora gehiago behar baitu.\nIgorle lehorrek ez dute inolako fluidorik; beraz, beroa erresistentzietatik zuzenean igortzen da eta azkarrago pizten da. Desabantaila da piztutako eta itzalitako argiak jarraituagoak direla.\nZeramikoek ere beroa ematen dute erresistentzia baten bidez; kasu honetan, zeramikazkoa da. Lehenengo piztea motelxeagoa da, baina ondorengo pizteak eta itzaltzeak urrunagoak izango dira.\nHormako igorgailu eta erradiadoreak fatxadako horma baten kontra jarri behar dira, zorutik eta inguruko altzarietatik gutxienez 15 edo 20 zentimetrora.\nAparatu gehienek instalatzeko behar diren pieza eta burdineria guztiak dituzte. Harekin hasteko, eusteko hankak zokaloaren gainean jarri eta dagozkion zuloak markatu behar dira. Ondoren, hormarako egokiak diren takoak zulatu eta jarri, eta torlojuak finkatu.\nAparatuak larakorik ez badu, konexio elektrikoak egiten dira: kableak beren kolorearen arabera lotzen dira konexio-kaxan. Azkenik, igorlea finkatzeko hankan jartzen da, eta, ereduak barne hartzen badu, ixteko torlojua blokeatu egiten da.\nberogailu berokuntza erradiadore